Lebih 56,000 mangsa banjir berada di PPS 5 negeri

0

BANGI, Selasa – Seramai 56,159 mangsa banjir masih berlindung di pusat pemindahan sementara (PPS) di lima negeri, setakat pagi ini dengan Kelantan dan Terengganu terus mencatatkan peningkatan.

Di Terengganu, situasi banjir tidak menunjukkan petanda lebih baik apabila angka mangsa banjir terus melonjak kepada 37,792 melibatkan 10,401 keluarga berbanding 26,494 orang daripada 7,369 keluarga malam tadi dan semua mereka ditempatkan di 310 PSS yang beroperasi di semua lapan daerah.

Sekretariat Jawatankuasa Pengurusan Bencana Negeri (JPBN) memaklumkan Kemaman menjadi daerah paling teruk terjejas dengan 12,000; diikuti Besut (8,228); Hulu Terengganu (6,691); Setiu (3,988); Dungun (2,484); Kuala Nerus (1,521); Kuala Terengganu (1,900) manakala Marang (980).

Di Kelantan, portal rasmi eBanjir negeri,
https://ebanjir.kelantan.gov.my/
 memaklumkan jumlah mangsa banjir meningkat kepada 17,326 orang daripada 4,793 keluarga pagi ini, berbanding 14,359 orang daripada 3,942 keluarga malam tadi.

Artikel berkaitan

DAP sambung usaha hapus ketuanan Melayu

Amaran tsunami ditarik balik kesan gempa Maluku

Siasatan terhadap MB Kedah bukan bermotif politik

1 Ramadan 1444H – esok umat Islam di Malaysia mula berpuasa

Agihan kerusi PN hampir 90 peratus selesai

Sebanyak 106 PPS dibuka membabitkan sembilan jajahan iaitu Kota Bharu, Pasir Mas, Tumpat, Bachok, Tanah Merah, Pasir Puteh, Kuala Krai, Machang dan Jeli.

Berdasarkan laman web
https://publicinfobanjir.water.gov.my/
, lapan sungai utama melepasi paras bahaya antaranya Sungai Lebir di Kampung Tualang, Kuala Krai dengan bacaan 41.57m, Sungai Golok di Kampung Jenob, Tanah Merah (24.01m) dan Sungai Golok di Rantau Panjang, Pasir Mas (10.80m).

Sementara itu, di Pahang, Sekretariat JPBN melaporkan jumlah mangsa banjir pagi ini kekal seperti semalam iaitu 934 orang dan mereka berada di 11 PPS di dua daerah iaitu di Kuantan serta Raub.

Sungai Keratong di Rompin masih berada di paras bahaya pagi ini manakala dua lagi sungai direkodkan pada paras amaran iaitu Sungai Tembeling di Kampung Merting, Jerantut dan Sungai Luit di Kampung Subuh, Maran.

Jabatan Meteorologi meramalkan semua daerah di Pahang akan mengalami hujan, pada pagi ini.

Di Johor, Sekretariat JPBN memaklumkan mangsa banjir yang masih ditempatkan di tiga PPS membabitkan daerah Segamat kekal 53 orang setakat pukul 8 pagi ini.

“Kesemua mangsa daripada 17 keluarga itu adalah penduduk Kampung Seberang Batu Badak, Kampung Batu 5 dan Kampung Kuala Paya,” menurut JPBN.

Sementara itu, Jabatan Pengairan dan Saliran melaporkan Sungai Muar di Buloh Kasap, Segamat, berada pada paras amaran dengan ketinggian 8.75m, manakala cuaca dilaporkan cerah di semua daerah setakat, 8 pagi ini.

Di Perak, jumlah mangsa banjir kekal 54 orang daripada 17 keluarga membabitkan dua daerah iaitu Bagan Datuk dan Hilir Perak.

Jurucakap Sekretariat JPBN Perak memaklumkan jumlah itu tidak berubah sejak pukul 12 tengah malam tadi.

Semua 26 mangsa di Bagan Datuk ditempatkan di PPS Sekolah Kebangsaan (SK) Sungai Tiang Darat manakala 28 orang di Hilir Perak berada di PPS Dewan Sekolah Menengah Abd Rahman Talib (SMART). – Bernama


Pandangan ekstrem berunsur kaum, agama wajib dihentikan – Sultan Nazrin

0

BANGI, Selasa – Pandangan ekstrem berunsur kaum dan agama berbentuk hasutan yang boleh menyemaikan rasa benci serta berpotensi mencetuskan permusuhan sesama warga wajib dihentikan.

Sultan Perak, Sultan Nazrin Muizzuddin Shah bertitah, tindakan tegas lagi segera wajib diambil untuk menghentikan aktiviti mana-mana pihak sama ada secara ucapan atau perbuatan yang meracuni fikiran dan membakar emosi rakyat dengan mengeksploitasi isu-isu agama dan kaum.

“Bumi ini tidak boleh dibenarkan untuk disemai dengan rumpai-rumpai beracun yang boleh membunuh pohon perpaduan, langit di negeri ini jangan sama sekali dibenarkan untuk diselubungi awan-awan berasid yang akan menghujani bumi dengan fahaman ekstremis berlandaskan perkauman dan berpaksikan agama.

“Tindakan segera Polis Diraja Malaysia pasca pilihan raya, mengambil langkah-langkah preventif untuk menjamin ketenteraman awam, merupakan tindakan yang tepat,” titah baginda.

Artikel berkaitan

Zahid kata Sanusi hanya pelawak politik

Kos Haji Dijangka Meningkat Lebih 50 Peratus

Fasa peralihan monsun dijangka mula Khamis

AADK sasar 75 peratus penagih tidak berulang

Ahmad Zahid sindir MB Terengganu bercuti ke luar negara

Baginda bertitah demikian pada Istiadat Pembukaan Rasmi Tahun Pertama Dewan Negeri Perak Ke-15 di Bangunan Perak Darul Ridzuan di sini hari ini.

Turut berangkat Raja Permaisuri Perak, Tuanku Zara Salim.

Sultan Nazrin bertitah, negara memiliki elemen yang begitu mudah dieksploitasi untuk mencetuskan anarki, kerukunan perhubungan kaum yang telah diasaskan sejak era pra-merdeka dan terus dipupuk sepanjang era pascamerdeka, tidak boleh diperjudikan kerana permainan politik yang berunsur meracuni fikiran dan membakar emosi rakyat.

Oleh itu, titah baginda, setiap individu berperanan untuk memastikan hubungan harmoni antara kaum terus disuburkan dan persefahaman antara pengikut pelbagai agama terus dipupuk.

“Warga di negara ini, terutamanya generasi muda perlu diberikan bimbingan dan fahaman mengenai sistem berkerajaan dan bernegara yang berteraskan doktrin demokrasi berparlimen dan raja berperlembagaan serta pentingnya warga memahami dan menghayati lima prinsip yang terkandung dalam Rukun Negara untuk dijadikan pedoman dalam usaha mahu memupuk warga yang bersatu padu, hidup penuh harmoni dalam sebuah negara merdeka yang berdaulat, aman lagi makmur,” titah baginda.

Sultan Nazrin bertitah, banyak negara di dunia berakhir dengan perang saudara kerana rakyatnya memilih untuk berbalah, bertelagah, bersengketa dan berkonfrontasi atas faktor-faktor perbezaan kasta, kaum, warna kulit dan agama.

Titah baginda, jika perbezaan yang mahu diberikan fokus, maka kita sebenarnya memilih menulis resipi untuk melahirkan warga yang akan berselisih, berkonflik, dan berpecah belah.

“Jika kita mahu memperbesarkan perbezaan, kita sebenarnya telah memilih membina tembok pemisah untuk tidak memungkinkan terbinanya masyarakat yang bersatu, masyarakat yang menerima dan meraikan perbezaan, masyarakat yang menghormati realiti kepelbagaian, dan masyarakat yang melihat kepelbagaian secara positif yang mengandungi kekayaan dan kekuatan.

“Di sebaliknya, jika secara bijak, perbezaan berjaya didandan dan dipintal, akan teranyam hamparan keharmonian yang indah lagi berwarna-warni,” titah baginda.

Baginda bertitah, asas hubungan antara umat Islam dan bukan Islam adalah toleransi, ihsan dan juga perdamaian.

Titah baginda, pergaulan umat Islam bersama bukan Islam bukanlah perkara baharu malah telah berlaku sejak zaman Rasulullah SAW dalam pelbagai urusan seperti muamalat, perjanjian dan perdamaian.

“Bahawa tidak ada salahnya mengadakan hubungan baik dengan bukan Islam untuk kebaikan bersama agar warga dapat hidup dalam suasana aman dan damai, malah usaha menyatukan ummah merupakan salah satu tuntutan Ilahi.

“Semangat kerjasama antara kaum yang berlainan agama ini menjadi asas penubuhan Persekutuan Tanah Melayu dan pencapaian kemerdekaan pada tahun 1957 yang disusuli pada tahun 1963 dengan pembentukan negara Malaysia.

“Segala bentuk ancaman dan cabaran yang boleh mencetus pertelingkahan antara kaum, agama dan ideologi politik, hendaklah diuruskan dengan berhikmah dan bijaksana, agar penyelesaian jangka panjang berjaya diolah dan dicapai,” titah baginda.

Terdahulu, Sultan Nazrin memeriksa kawalan kehormatan utama terdiri daripada tiga pegawai dan 102 anggota lain-lain pangkat dari Batalion Pertama Pasukan Gerakan Am Briged Utara Ulu Kinta. – Utusan


Selangor hulur sumbangan RM500,000 kepada Kelantan, Terengganu

0

BANGI, Selasa – Kerajaan Selangor menghulurkan sumbangan RM500,000 masing-masing kepada Kelantan dan Terengganu bagi membantu menguruskan banjir yang semakin buruk di negeri tersebut.

Menteri Besar, Datuk Seri Amirudin Shari berkata, Selangor bersimpati dengan nasib yang menimpa rakyat di dua negeri tersebut yang dilanda musibah banjir.

“Bagi meringankan beban atas musibah yang melanda, Kerajaan Negeri bersedia menghulurkan Sumbangan Bantuan Banjir #KitaSelangor 2022.

“Sumbangan berbentuk bantuan kewangan buat Kelantan dan Terengganu yang berhadapan musibah banjir dengan sejumlah RM500,000 setiap negeri,” katanya dalam satu kenyataan hari ini.

Artikel berkaitan

Lima ADUN keluar UMNO sertai Gagasan Rakyat

RM800 sebulan untuk pelatih industri di GLC, kerajaan

Azman mahu bawa aspirasi, suara rakyat Padang Serai ke Dewan Rakyat

Amuk, cubaan tukang gunting serang polis dengan pisau pemotong daging

Pesara rugi RM128,037 diperdaya ‘pegawai’ mahkamah

Amirudin berkata, kerajaan negeri juga melalui Skuad PANTAS serta SERVE bersedia berkhidmat untuk sebarang bentuk bantuan kemanusiaan pasca banjir sebaik sahaja keadaan mengizinkan kelak.

“Setakat jam 8 pagi hari ini, NADMA melaporkan seramai 25,353 orang di Kelantan dan 37,021 di Terengganu telah menjadi mangsa musibah ini,” katanya.

Dalam pada itu, acara Sambutan Ambang Tahun Baharu peringkat Negeri Selangor juga dibatalkan.

“Keputusn itu dibuat demi menghormati mangsa dan keluarga yang terkesan dengan musibah banjir dan tragedi tanah runtuh Batang Kali,” katanya.


Tanah runtuh bukan bermula di Father’s Organic Farm

0

BANGI, Selasa – Pengusaha tapak perkhemahan Father’s Organic Farm menjelaskan, kejadian tanah runtuh yang mengorbankan 24 nyawa setakat ini bukan berpunca di tapak perkhemahan mereka.

Sebaliknya, jurucakap tapak perkhemahan Father’s Organic Farm, Frankie Tan berkata, tanah runtuh itu tanah kerajaan dan di tepi jalan yang jaraknya antara 2 – 3 kilometer (km) dari tapak mereka.

“Saya ingin menjelaskan tanah runtuh bukan bermula di tapak perkhemahan kami tetapi di tanah kerajaan dan di tepi jalan yang jaraknya antara 2  – 3km dari tapak kami,” katanya dalam sidang akhbar semalam.

Mengulas mengenai lesen, Frankie Tan berkata, pihaknya tidak dapat membuat permohonan bagi mendapatkan lesen perkhemahan kerana permit sedemikian tidak pernah wujud.

Artikel berkaitan

Pendakwa Raya Fail Afidavit Bukti Baharu Tiada Kaitan Elemen Kes Jenayah Rasuah Najib

13 Laluan Di Negeri Sembilan Ditutup

Audit 1MDB: Nasib Najib, Arul Kanda akan diputuskan esok

PKR tarik balik penggantungan keahlian Iswardy

Kekosongan kerusi Parlimen Pulai, DUN Simpang Jeram, SPR masih tunggu pemakluman

Katanya, perkara itu dimaklumkan oleh pelbagai agensi kerajaan termasuk Jabatan Pertanian bahawa tiada lesen seumpama itu boleh dipohon oleh pengusaha tapak perkhemahan.

“Saya pernah bertanya kepada pegawai kerajaan sama ada kami perlu memohon lesen tapak perkhemahan atau tidak. Pegawai itu berkata tiada permit kerana tapak perkhemahan ini bukan struktur kekal seperti hotel, justeru tiada lesen untuk dipohon.

“Bukannya kami tidak mahu membuat permohonan tetapi memang tidak ada cara untuk kami memohon,” katanya.

Dalam tragedi pukul 2.42 pagi pada Jumaat lalu, berlaku runtuhan tanah sepanjang hampir 300 meter dan setinggi 70 meter di tapak perkhemahan yang terletak di Jalan Batang Kali-Genting Highlands itu.

Seramai 24 mangsa disahkan terkorban daripada keseluruhan 94 orang yang terbabit dalam tragedi itu manakala, sembilan mangsa lagi masih hilang dan sehingga kini, operasi Mencari dan Menyelamat (SAR) masih dijalankan.

Pihak pengurusan Father’s Organic Farm telah memberi keterangan kepada polis pada Ahad lalu dan turut mengucapkan takziah kepada semua waris mangsa yang terlibat dalam kejadian tanah runtuh yang berlaku di bawah kawasan seliaan mereka.

Father’s Organic Farm dalam satu kenyataan di Facebooknya melahirkan rasa dukacita dan simpatinya terhadap semua mangsa dan waris yang terkesan akibat tragedi berkenaan.

Dalam pada itu, Tan turut mendakwa bahawa pihaknya tidak menyedari bahawa kawasan berkenaan diklasifikasikan sebagai berisiko tinggi selain bermula sebagai ladang organik sebelum menyediakan perkhidmatan perkhemahan pada 2017 atas permintaan pengunjung.  – Utusan


Jangan cuba jadi petualang negara

0

BAGAI kaduk naik junjung.

Mungkin ini adalah peribahasa paling sesuai untuk menggambarkan sikap individu tidak bertanggungjawab yang mahu merosakkan perpaduan kaum di negara ini.

Mereka sungguh biadab. Lepas satu, satu lagi isu perkauman dimainkan pihak tertentu bagi mencapai niat jahat mereka.

Tidak puas mempersoalkan kedudukan Yang di-Pertuan Agong sebagai ketua negara dan agama Islam di Malaysia, puak-puak ini menjolok pula kuasa Raja-Raja Melayu.

Ada pula yang bercita-cita mahu menjadikan Malaysia sebagai sebuah negara republik seperti Singapura.

Dalam diam-diam, tukar tulisan pada papan tanda jalan. Kemudian cuba melaksanakan Konvensyen Antarabangsa Mengenai Pembasmian Diskriminasi Kaum (ICERD) dan meratifikasi Statut Rom.

Ada individu yang ‘berakal pendek’ menghina penghulu umat Islam, Nabi Muhammad SAW sama ada dengan perkataan atau karikatur.

Tiba-tiba muncul ‘sekawan’ manusia yang menentang sekeras-kerasnya pelaksanaan seni khat atau tulisan jawi.

Mereka bimbang anak- anak mereka ‘murtad’ jika belajar tiga muka surat tulisan jawi yang akan dilaksanakan. Namun, tindakan dua jutawan ‘tua’ menghina Jalur Gemilang dan anggota tentera boleh dianggap sangat biadab.

Selepas melukakan hati rakyat Malaysia, ahli perniagaan itu membuat permohonan maaf yang seolah-olah tidak menggambarkan mereka telah melakukan satu perbuatan keji dan sangat hina.

Fahamilah, kedudukan agama Islam dan bahasa Melayu termaktub dalam Perlembagaan. Sudah tentu, kedua-duanya ada keistimewaan.

Begitu juga dengan Yang di-Pertuan Agong dan raja-raja Melayu.

Malaysia adalah sebuah negara berbilang kaum, agama dan bangsa. Kita adalah sebuah negara majmuk yang sudah lebih 60 tahun merdeka.

Bangsa Melayu, Cina dan India di Semenanjung Malaysia manakala etnik Kadazan di Sabah serta Iban di Sarawak adalah rakyat negara ini.

Kita semua warganegara Malaysia. Tidak ada istilah pendatang kerana semuanya telah tertulis dalam Perlembagaan Persekutuan. Jangan nak jadi petualang yang merosakkan kemakmuran negara ini.

Jangan sesekali cuba menyalakan api perkauman yang kelak membakar diri sendiri.

Malaysia milik kita bersama. Berapa ramai anak-anak yang lahir hasil perkahwinan campur di negara ini? Malah, mungkin ada antara saudara-mara kita yang berkahwin atau lahir daripada proses ini.

Adakah mereka juga pendatang dan perlu diusir keluar dari negara ini?

Apa yang penulis tahu, istilah pendatang ini boleh ditujukan kepada warga asing yang menetap di negara ini secara haram.

Sama ada mereka masuk secara haram, tinggal di negara ini melebihi tempoh, menyalahgunakan pas lawatan sosial, pas pelajar atau sebagainya.

Mari kita berganding bahu menggempur dan menghantar pulang pendatang haram ini. Lihat bagaimana pendatang dari Indonesia terutamanya warga Aceh membina perkampungan dan menguasai sektor perniagaan.

Lihatlah kewujudan perkampungan Pakistan yang turut menguasai sektor perniagaan. Tidak kurang juga dengan lambakan warga Afrika, Bangladesh, Myanmar, Kemboja, Vietnam dan sebagainya. Tidak kurang juga kewujudan gadis pelayan pelanggan (GRO) di pusat-pusat hiburan.

Sebahagian daripada mereka merompak hasil kekayaan negara, mengganggu ketenteraman penduduk tempatan, melakukan jenayah dan aktiviti sosial yang menyimpang daripada norma-norma masyarakat tempatan.

Berapa bilion wang negara mengalir keluar secara harap pada setiap tahun?


Kerajaan setuju pinda tujuh akta hukuman mati mandatori

0

BANGI, Rabu – Kerajaan bersetuju meminda tujuh akta berkaitan pelaksanaan cadangan hukuman gantian terhadap hukuman mati mandatori.

Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said berkata, tujuh akta itu ialah RUU Kanun Keseksaan (Pindaan) 2022; RUU Kanun Tatacara Jenayah (Pindaan) 2022; RUU Keadilan Jenayah (Pindaan) 2022 dan RUU Penculikan (Pindaan) 2022; RUU Senjata Api (Penalti Lebih Berat)(Pindaan) 2022; RUU Senjata (Pindaan) 2022 dan RUU Dadah Berbahaya (Pindaan) 2022.

Menurut Azalina, Jabatan Peguam Negara telah meneliti dasar pelaksanaan cadangan hukuman gantian terhadap hukuman mati mandatori melibatkan 11 kesalahan sebagaimana peruntukan Kanun Keseksaan dan Akta Senjata Api Lebih Berat 1971.

Artikel berkaitan

Projek PSI: Hanya akan bermula selepas EMP lulus

Penggunaan Penuh Ruang Solat Masjid Di Selangor Dibenarkan

Tak salah lantik ahli keluarga jika layak – Mufti Pulau Pinang

Fasa 4 PPN, Pembukaan Ekonomi Punca Kenaikan

Ismail Sabri Tiba Di Singapura Sempena Pelaksanaan VTL

Penelitian itu turut melibatkan 23 kesalahan yang membawa hukuman mati tertakluk budi bicara mahkamah di bawah Akta Senjata 1960, Akta Senjata Api Lebih Berat 1971 dan Akta Penculikan 1961.

RUU berkaitan pemansuhan hukuman mati mandatori ini dijangka dibentangkan pada sidang Parlimen pada Februari 2023.

Azalina menambah, penangguhan pelaksanaan hukuman mati masih dikekalkan bagi pesalah hukuman mati sehingga semua pindaan RUU tersebut dilaksanakan.

Menurutnya, pelaksanaan hukuman gantian ini dijangka memberi kesan langsung kepada 1,327 orang banduan yang telah dijatuhkan hukuman mati oleh mahkamah.

Bagi lain-lain individu yang belum dituduh hukuman gantian terhadap hukuman mati boleh dikuatkuasakan secara prospektif.

Jelas beliau, pindaan undang-undang berkaitan tidak memansuhkan hukuman mati sepenuhnya tetapi memberi budi bicara kepada mahkamah untuk memutuskan hukuman setimpal berdasarkan fakta kes.

“Pelaksanaan cadangan hukuman gantian ini merupakan komitmen kerajaan untuk memastikan pelaksanaan pemansuhan hukuman mati mandatori diteliti secara mendalam dan terperinci dari semua aspek agar tindakan susulan kerajaan berkaitan isu ini memberikan impak positif kepada negara,” ujarnya.

Tambah Azalina, sistem keadilan jenayah adalah asas utama bagi masyarakat yang selamat dan aman.

Oleh itu, kerajaan juga akan mempertimbangkan kajian susulan Fasa 2 yang melibatkan pembaharuan sistem keadilan jenayah seperti dasar penghukuman penjara yang merangkumi langkah-langkah mengurangkan kesesakan penjara.

Fokus ini, akan diberi terhadap pendekatan hukuman berteraskan pemulihan dan keadilan restoratif.


MB Terengganu disahkan bercuti di New Zealand

0

BANGI, Rabu – Ketiadaan Menteri Besar Terengganu, Datuk Seri Dr Ahmad Samsuri Mokhtar di tempat banjir sejak Ahad lalu terjawab apabila pemimpin itu disahkan berada di Auckland, New Zealand.

Perkara itu disahkan Timbalan Pengerusi Jawatankuasa Bencana Terengganu Hanafiah Mat sambil memaklumkan Ahmad Samsuri akan pulang hari ini.

Hanafiah yang juga Pengerusi Jawatankuasa Kebajikan, Pembangunan Wanita dan Keluarga dan Perpaduan Nasional Terengganu berkata, beliau tidak pasti masa ketibaan Menteri Besar itu.

Artikel berkaitan

Kerajaan perlu bangunkan tiga sektor jika ekonomi tak gawat – BERJASA

PEMBELA Lancar Petisyen Desak Tutup Crackhouse Secara Mutlak

Dewan Rakyat tidak pernah bahas Laporan Ketua Audit Negara 2021 – PN

Empat kru bot Jabatan Perikanan ditemukan selamat di perairan Indonesia

Warga asing bergaduh, rakyat diingat jangan buat spekulasi sendiri

“Insya-Allah, Menteri Besar akan balik dari New Zealand hari ini tapi jam berapa tidak dapat dipastikan.

Terdahulu, bekas ahli Majlis Tertinggi UMNO, Datuk Lokman Noor Adam mendakwa Ahmad Samsuri kini berada di luar negara walaupun Terengganu dilanda banjir besar.

Beliau juga mendakwa mempunyai bukti Ahmad Samsuri sedang bercuti bersama keluarganya di Auckland.

Lokman berkata, Ahmad Samsuri dan isterinya berlepas ke Auckland pada 11 Disember dan dijangka pulang pada esok.

Dalam pada itu, Setiausaha Kelab Sahabat Ma’ruuf Terengganu (KSMT), Imran Azmi, berkata semua pemimpin sepatutnya berada di dalam negeri sepanjang musim tengkujuh yang biasanya berlaku pada penghujung tahun.

“Ketiadaan mana-mana pemimpin, apatah lagi seorang Menteri Besar ketika rakyat sedang berada dalam keadaan huru-hara akibat banjir terburuk, tidak sepatutnya berlaku.

“Walau apa juga alasan beliau tidak turun ke lokasi untuk bertemu empat mata dengan mangsa banjir, penjelasan perlu dibuat supaya tidak menimbulkan fitnah atau prasangka dalam kalangan rakyat negeri sendiri,” katanya.

Kali terakhir Ahmad Samsuri dilihat berada di Terengganu ketika mengiringi Sultan Terengganu, Sultan Mizan Zainal Abidin dan Sultanah Terengganu, Sultanah Nur Zahirah ke Majlis Konvokesyen Universiti Malaysia Terengganu (UMT) kali ke-20 pada 11 Disember lalu.

Sehari sebelum majlis itu, Naib Presiden PAS itu sempat meninjau keadaan mangsa banjir di beberapa PPS di sekitar Chendering dan Atas Tol di sini serta Tok Jembal di Kuala Nerus.


Musibah banjir: Jakim anjur solat hajat, doa selamat

0

BANGI, Rabu – Tiga masjid utama bawah seliaan Jabatan Kemajuan Islam Malaysia (Jakim) akan menganjurkan solat hajat dan doa selamat memohon perlindungan, keselamatan dan kesejahteraan negara dari musibah banjir.

Menteri di Jabatan Perdana Menteri (Hal Ehwal Agama), Datuk Dr. Mohd Na’im Mokhtar berkata, program itu akan diadakan selepas solat Maghrib esok di Masjid Negara, Masjid Putra dan Masjid Tuanku Mizan Zainal Abidin.

Selain itu, Jabatan Agama Islam Wilayah Persekutuan (JAWI) juga akan bekerjasama untuk turut mengadakan program itu di masjid dan surau Wilayah Persekutuan.

Artikel berkaitan

Agong, Permaisuri selamat tiba di Madinah

Muhyiddin nafi ditahan, hanya beri keterangan di SPRM esok

Ahli UMNO mula pertikai tindakan Zahid, Anwar

GEG Perlu Sokongan Wakil Rakyat Demi Selamatkan Dua Juta Nyawa

Sebutan semula kes Muhyiddin 4 Ogos ini

“Saya mengikuti perkembangan berita kejadian banjir yang melanda negeri Kelantan, Terengganu dan Pahang.

“Saya amat bersimpati dan berdukacita dengan keadaan mangsa banjir dan masyarakat yang sedang berhadapan dengan situasi ini.

“Semua pihak dimohon mengambil langkah berwaspada serta sentiasa mematuhi arahan pihak berkuasa demi keselamatan diri dan keluarga masing-masing,” katanya dalam kenyataan hari ini.

Beliau menyeru semua pihak untuk terus berdoa dan bermunajat memohon perlindungan, keselamatan dan kesejahteraan negara daripada musibah banjir serta kemudahan dan kesegeraan penemuan mangsa.

Dr. Mohd Na’im berharap semua mangsa banjir dan ahli keluarga sentiasa tabah dan sabar dengan ujian itu.

“Semoga urusan seluruh anggota keselamatan, jentera barisan hadapan, sukarelawan dan semua pihak dipermudahkan Allah,” katanya.

Sementara itu, Ketua Pengarah Jakim, Datuk Hakimah Mohd Yusoff berkata, sempena program itu pihaknya akan mengadakan bacaan Yaasin, solat hajat dan doa selamat secara serentak selepas solat Maghrib Khamis ini.

“Jakim turut menjemput dan mengesyorkan semua Majlis Agama Islam Negeri dan Jabatan Agama Islam Negeri melalui masjid dan surau di seluruh negara mengadakan program seumpamanya agar kesatuan usaha serta doa seluruh umat akan menambahkan lagi keberkatan doa,” katanya.


Polemik satu parti politik orang Melayu

0

BARU-BARU ini, penulis mendengar lagu di YouTube.

Dalam banyak-banyak lagu itu, penulis memilih untuk mendengar lagu Hukum Karma dendangan kumpulan rock tempatan, Wings yang diterbitkan pada tahun 1988.

Gila darjat, gila nama, gila kuasa, gila harta, semua gila adalah antara lirik yang terkandung dalam lagu tersebut.

Ketika melayan halwa telinga ini, penulis terbayangkan senario politik orang Melayu sejak akhir-akhir ini. Penulis teringat ucapan Mantan Perdana Menteri, Tun Dr. Mahathir Mohamad tentang enam parti politik Melayu yang wujud ketika ini.

Demi memastikan orang Melayu menjadi kuat dan tidak berpecah belah, Dr. Mahathir mengajak semua parti politik Melayu bergabung di bawah satu parti.

Beliau berkata, setakat ini sudah ada lebih enam parti Melayu termasuk UMNO dan jika lebih banyak parti politik ditubuhkan, orang Melayu akan terus berpecah belah.

Namun, idea itu mencetuskan polemik dalam media massa sama ada media cetak, elektronik atau media sosial terutamanya Twitter.

Rata-rata pemimpin-pemimpin parti politik itu tidak bersetuju dan mendakwa cetusan idea Bekas Perdana Menteri tersebut mempunyai agenda tersembunyi.

Sampai kiamat pun tidak mungkin kesemua parti politik orang Melayu ini akan bergabung jika mempunyai pemimpin-pemimpin yang gila darjat, gila nama, gila kuasa, gila harta dan semua gila seperti yang terkandung dalam lirik lagu Hukum Karma itu.

Mana mungkin pemimpin-pemimpin tertinggi politik itu melepaskan jawatan dan kedudukan merek semata-mata mahu bersatu membentuk sebuah parti besar orang Melayu.

Mereka mendakwa, parti mereka lebih baik kerana mempunyai ideologi dan matlamat yang berbeza berbanding parti-parti komponen lain.

Masing-masing mahu terus berkuasa, memegang jawatan tinggi, memiliki kekayaan, mempunyai pengaruh dan dihormati rakyat.

Macam-macam cadangan dikemukakan tetapi tidak mungkin parti politik yang menang pada Pilihan Raya Umum ke-15 lalu dibubarkan untuk bergabung dengan parti politik yang kalah.

Sebagai contoh, dalam medan peperangan. Secara logiknya, tidak mungkin pasukan yang menang akan menyerahkan kuasa pemerintahan mereka kepada pasukan yang dikalahkan. Selepas lebih 60 tahun Malaysia bebas daripada cengkaman penjajah, belum ada dalam sejarah negara seorang pemimpin politik yang kaya menjadi muflis kerana menginfak kan harta mereka kepada rakyat.

Jauh sekali untuk mencontohi sifat Khalifah Uthman bin Affan yang menggunakan harta kekayaan untuk membantu rakyat miskin selain mengembangkan syiar Islam.

Bagi penulis, biar apa sekalipun agenda Dr. Mahathir, ia mempunyai matlamat yang baik untuk meneruskan kelangsungan parti politik dan masa depan orang Melayu. Ia juga bagi memastikan tanah air milik orang Melayu ini tidak tergadai suatu hari nanti.

Jangan sampai perebutan kuasa politik ini akan menyusahkan rakyat. Kita tidak mahu rakyat berada dalam situasi gajah sama gajah bergaduh, pelanduk mati di tengah-tengah.

Kita perlu mengambil iktibar daripada sejarah kerajaan Melayu Melaka. Begitu juga dengan beberapa empayar Islam seperti Uthmaniah serta kerajaan silam Rom, Yunani selain China, Parsi mahupun di England.

Banyak kisah yang menceritakan tentang keruntuhan kerajaan tersebut berpunca daripada pengkhianatan pihak dalaman atau individu yang dipercayai oleh pemerintah ketika itu.


RM100 juta bantuan segera kepada Kelantan, Terengganu

0

BANGI, Rabu – Kerajaan Persekutuan mengumumkan bantuan segera sebanyak RM100 juta kepada Kelantan dan Terengganu yang dilanda banjir teruk.

Perdana Menteri, Datuk Seri Anwar Ibrahim berkata, bantuan itu bagi membantu mangsa banjir yang terjejas di dua negeri berkenaan.

“Memandangkan banjir lebih parah dari biasa, saya bersetuju selepas mengadakan perbincangan dengan Jemaah Menteri untuk meluluskan bantuan segera RM50 juta bagi Kelantan dan RM50 juta untuk Terengganu.

“Bantuan ini bagi membantu mangsa banjir memandangkan kebanyakan mangsa yang terkesan adalah golongan miskin,” katanya pada sidang media ketika melawat Pusat Pemindahan Sementara (PPS) Tengku Panglima Raja, Pasir Mas, Kelantan hari ini.

Artikel berkaitan

Mahkamah Tolak Permohonan Rosmah

Syed Mokhtar mangsa agenda politik kotor?

Tawaran RM10 juta: SPRM akan ambil tindakan undang-undang

11,557 Pengundi Awal Mengundi Esok

Pakar Saran Perkenal Sistem Pengawal Selia Kandungan Media

Turut hadir, Menteri Besar Kelantan, Datuk Ahmad Yakob; Menteri Pendidikan, Fadhlina Sidek dan Pengarah Kesihatan Negeri, Datuk Dr Zainin Husin.

Pada masa sama, kerajaan juga akan meneruskan bantuan banjir RM1,000 kepada setiap ketua isi rumah (KIR) yang terkesan.

“Manakala, bantuan RM10,000 bagi keluarga yang kematian ahli keluarga akibat banjir dan bayaran berkenaan akan diberikan kepada KIR.

“Mangka banjir berkenaan perlu mendaftar di PPS dan kita serahkan kepada Agensi Pengurusan Bencana Negara (NADMA) untuk menguruskan perkara itu,” katanya.


Tragedi Batang Kali: Operasi SAR ditangguh sementara akibat hujan lebat

0

BANGI, Rabu – Operasi mencari dan menyelamat (SAR) pada hari keenam tragedi tanah runtuh di tapak perkhemahan Fathers’ Organic Farm, Gohtong Jaya di Jalan Batang Kali-Genting Highlands ditangguhkan sementara pada kira-kira 4 petang tadi berikutan hujan lebat.

Ketua Polis Daerah Hulu Selangor, Superintendan Suffian Abdullah yang mengesahkan perkara itu berkata, operasi tersebut bagaimanapun akan disambung semula sekiranya keadaan cuaca baik dan tiada pergerakan tanah berlaku di kawasan terbabit.

“Ya, ditangguhkan sementara kerana hujan dan akan disambung semula (namun) bergantung kepada keadaan cuaca serta tahap keselamatan di lokasi pencarian,” katanya ringkas.

Tragedi tanah runtuh pada jam 2.42 pagi Jumaat lalu, di tapak perkhemahan itu setakat ini menyaksikan 61 orang selamat, 26 terkorban dan tujuh lagi masih hilang daripada keseluruhan 94 mangsa. – Bernama

Artikel berkaitan

Utamakan bantu sekolah daif berbanding sekolah persendirian Cina

Pembelaan Zahid Diputuskan Mahkamah 24 Januari

Harga juadah di bazar Ramadan Bandar Baru Bangi masih `mesra poket’

Rumah Terbuka Malaysia Madani hanya bermotif politik

Kelab Komedi Tiada Lesen Hiburan


Agihan pendapatan ASB 4.60 sen, bonus tambahan 0.50 sen

0

BANGI, Khamis – Amanah Saham Nasional Bhd (ASNB) mengumumkan agihan pendapatan 3.35 sen seunit dan bonus 1.25 sen seunit kepada pemegang unit Amanah Saham Bumiputera (ASB) bagi tahun kewangan berakhir 31 Disember 2022.

Anak syarikat milik penuh Permodalan Nasional Bhd (PNB) itu juga mengumumkan bonus tambahan 0.50 sen seunit bagi 30,000 unit pertama yang dipegang oleh pemegang unit ASB.

Jumlah keseluruhan pengagihan pendapatan adalah sebanyak RM8.9 bilion yang akan memanfaatkan 10.6 juta pemegang unit ASB.

Pada 2021, pengagihan pendapatan ASB adalah 5.0 sen seunit, merangkumi agihan pendapatan sebanyak 4.25 sen seunit dan bonus sebanyak 0.75 sen seunit.

Artikel berkaitan

Porak-peranda politik jejas institusi kehakiman negara

PDRM, Plus aktifkan dua laluan pintar atasi kesesakan

Anwar minta beri tempoh buktikan hapus budaya ‘sakau-menyakau’

Belanjawan 2023: Projek khusus tangani kesesakan jejas lokasi pelancongan

Demimu Ayah… gendong bapa sempurnakan tawaf

Pengerusi Kumpulan PNB, Tun Arifin Zakaria berkata, walaupun dalam keadaan pasaran yang sukar, pengurus dana terbesar di Malaysia itu telah memberi agihan pendapatan yang kompetitif kepada pemegang unit ASB, termasuk bonus tambahan pada tahun ini.

Beliau berkata, jumlah pengagihan sebanyak RM8.9 bilion akan memanfaatkan 10.6 juta pemegang unit yang memegang 186.4 bilion unit dalam ASB.

“Bonus tambahan itu adalah untuk membantu pemegang unit kami berhadapan dengan tekanan kos sara hidup,” katanya dalam satu kenyataan.

Presiden dan Ketua Eksekutif Kumpulan PNB, Ahmad Zulqarnain Onn, berkata tahun ini syarikat Malaysia muncul sebagai penyumbang terbesar kepada pulangan, didorong oleh pelaburan ASB dalam sektor perkhidmatan kewangan, perladangan dan penjagaan kesihatan.

Beliau berkata, ASB memanfaatkan prestasi pasaran ekuiti domestik yang agak kukuh pada separuh pertama 2022 untuk meraih keuntungan, mengimbangi semula portfolio dan meningkatkan pegangan tunainya.

“ASB terus memberikan pulangan yang mampan dan kompetitif mengatasi penanda aras kadar Deposit Tetap 12 bulan Maybank.

“Jumlah bilangan akaun ASB meningkat lebih daripada 200,000 kepada 10.6 juta akaun manakala unit dalam edaran meningkat sebanyak 4.6 bilion atau 2.53 peratus kepada 186.4 bilion unit.

“Ini menunjukkan keyakinan berterusan terhadap ASB sebagai satu instrumen simpanan dan pelaburan yang penting kepada Bumiputera dalam perancangan kewangan mereka,” katanya.

Pengiraan pengagihan pendapatan dan bonus untuk ASB adalah berdasarkan purata baki bulanan minimum yang dipegang sepanjang tahun kewangan dana berkenaan.

Pengiraan pengagihan bonus tambahan adalah tertakluk kepada 30,000 unit pertama untuk setiap akaun.

Unit yang dilaburkan semula daripada pengagihan pendapatan dan bonus akan dikreditkan ke dalam akaun pemegang unit pada 1 Januari 2023.

Pembayaran dividen dibuat daripada pendapatan bersih ASB manakala bonus dan bonus tambahan dibayar daripada dana proprietari PNB atas budi bicara syarikat.

Urus niaga ASB di semua cawangan dan ejen ASNB, termasuk semua platform digital dan perbankan internet, telah ditangguhkan buat sementara waktu dari 22 hingga 31 Disember 2022.

Pemegang unit boleh melakukan semula urus niaga di portal myASNB (www,myasnb.com.my) atau melalui aplikasi mudah alih myASNB pada 1 Januari 2023, atau di mana-mana cawangan atau ejen ASNB di seluruh negara bermula 3 Januari 2023.


Banjir kilat dijangka landa 6 negeri dalam 24 jam

0

BANGI, Khamis – Banjir kilat mungkin melanda Johor, Pahang, Perak, Selangor, Terengganu dan Sabah dalam tempoh 24 jam jika berlaku hujan lebat atau ribut petir yang signifikan.

Pusat Ramalan dan Amaran Banjir Negara (PRABN) di Jabatan Pengairan dan Saliran (JPS) melalui notis dikeluarkan jam 7 pagi ini berkata, kawasan terbabit di Johor ialah Kota Tinggi sekitar Sedili Kechil dan Ulu sungai Sedili Besar, Muar (Bandar, Bandar Maharani dan Jalan Bakri) serta Mersing (Bandar Padang Endau).

Di Pahang, tiga daerah terbabit iaitu Kuantan sekitar Bandar Kuantan, Hulu Kuantan, Kuala Kuantan, Pulau Manis dan Sungai Karang, Maran (Pekan) serta Pekan (Bebar, Pekan dan Langgar).

Sementara itu, di Perak dua daerah dan kawasan sekitar yang dijangka terjejas ialah Bagan Datuk (Pekan Simpang Empat) dan Hilir Perak (Durian Sebatang) manakala di Selangor membabitkan Klang.

Artikel berkaitan

TH jangka bantuan kewangan haji meningkat RM500 juta pada 2024

Tiada kesalahan jenayah babitkan kes hakim Nazlan

Audit 1MDB: Nasib Najib, Arul Kanda akan diputuskan esok

Masjid Biru Istanbul dibuka semula buat umat Islam

Gantung Bina SJKC Jawatankuasa Fail Tuntutan

Bagi Terengganu pula, kawasan diramal terjejas adalah Marang (Bukit Payung) dan Kuala Terengganu (Batu Buruk, Chendering dan Kuala Terengganu) manakala di Sabah ialah Tuaran (Kampung Berungis dan Pekan Tenghilan).

Notis kesiapsiagaan itu dikeluarkan bagi membolehkan semua penduduk terutama di kawasan berisiko berwaspada dengan kemungkinan berlaku banjir kilat dalam tempoh terbabit.

“Sila patuhi arahan pihak berkuasa atau agensi-agensi pengurusan bencana banjir. Sila layari laman sesawang
https://publicinfobanjir.water.gov.my
 atau Facebook @PublicInfoBanjir dan Twitter @JPS_InfoBanjir untuk maklumat lanjut dari semasa ke semasa,” katanya. – Bernama


Guna SOSMA, POTA kekang Millah Abraham – MAIS

0

BANGI, Khamis – Ajaran Millah Abraham@Ibrahim yang difatwakan sebagai sesat bukan hanya licik dan mengancam keselamatan negara tetapi memberi implikasi kepada sifat taksub melampau serta fenomena ‘takfir’ (kafir mengkafir) dalam kalangan masyarakat Islam.

Justeru, Majlis Agama Islam Malaysia (MAIS) berkata, kerjasama dan tindakan bersepadu pihak berkuasa agama bersama pelbagai agensi kerajaan termasuk Polis Diraja Malaysia (PDRM), Jabatan Pendaftaran Pertubuhan, Suruhanjaya Komunikasi dan Multimedia Malaysia (SKMM) perlu diperkukuhkan lagi.

“Ini bertujuan memantau gerakan Millah Abraham@Ibrahim dan kumpulan ajaran sesat lain yang boleh mendatangkan ancaman keselamatan dan menggugat ketenteraman awam.

“Tindakan tegas terhadap pengikut dan pemimpin gerakan Millah Abraham@Ibrahim dan kumpulan ajaran sesat lain yang terbabit perlu dilaksanakan mengikut peruntukan undang-undang sedia ada seperti Akta Kesalahan Keselamatan (Langkah-Langkah Khas) (SOSMA) 2012, Akta Pencegahan Keganasan (POTA) 2015 dan Kanun Keseksaan,” katanya melalui satu hantaran Facebook hari ini.

Artikel berkaitan

Isu agihan kerusi PN di enam negeri selesai 95 peratus

“DAP boleh jadi punca kerajaan Anwar runtuh” – Puad Zarkashi

Gubal peraturan bolehkan undang-undang dakwa & pecat PM – Wan Junaidi

Ahli politik tak perlu campur keputusan perolehan aset tentera

Agihan Keuntungan Perlu Adil Tidak Memihak Pawagam – Cikgu Izzat

Mengulas mengenai ajaran itu, MAIS berkata, Millah Abraham@Ibrahim bukan sekadar menetapkan pengikutnya untuk membayar wang bagi tujuan taubat tetapi perlu menuntut cerai ke atas pasangan yang tidak menyertai gerakan itu.

Menggunakan medium kelas al-Quran dalam talian untuk menarik pengikut baharu, katanya modus operandi digunakan ajaran Millah Abraham@Ibrahim terbahagi kepada tiga iaitu indoktrinasi ahli, propaganda dan perkaderan ahli.

Ajaran Millah Abraham@Ibrahim dikaitkan dengan rangkaian Gerakan Pemuda Kahfi di Bogor, Indonesia yang diterajui Ahmad Musodiq. Ajaran itu dipercayai berpusat di Cilimus Kuningan, Kota Cirebon di Jawa Barat, Indonesia yang diketuai oleh Zubaedi Djawahir.

Mereka meyakini ajaran itu lurus lagi benar selepas jatuhnya kerajaan Islam Abbasiyah manakala Islam yang diamalkan hari ini adalah palsu. Dakwaan itu mengakibatkan sesiapa sahaja selain daripada pengikutnya menjadi sesat.

Pada 17 September 2015, fatwa diwartakan menegaskan beberapa perkara berhubung ajaran Millah Abraham@Ibrahim.

Antaranya, Islam dibawa Nabi Muhammad SAW berakhir sejak kejatuhan kerajaan Islam dan diganti dengan agama baharu iaitu Millah Abraham@Ibrahim, selain menggelar mereka yang tidak mengikuti ajaran itu sebagai sesat, kafir dan syirik serta wajib bertaubat dengan ajaran Millah Abraham@Ibrahim.

MAIS berkata, kumpulan ajaran sesat itu juga menafikan kefarduan solat lima waktu dan solat Jumaat, selain mewajibkan bai’ah dan berpegang dengan bai’ah.

“Mereka terlalu taksub dengan dakyah sehingga sanggup membuang keluarga, ibu bapa, isteri dan lain-lain hanya kerana tidak ajaran Millah Abraham@Ibrahim ini, malah menggabungkan kitab suci tiga agama iaitu Islam, Kristian dan Yahudi,” katanya.

Selain itu, MAIS juga memaklumkan ajaran Millah Abraham@Ibrahim menyasarkan golongan muda sebagai wadah untuk dakyah yang dibawa serta mempunyai unsur militan yang sesat dan membahayakan.

“Kumpulan ini juga bersembahyang melalui penyampaian makna dalam bahasa Melayu, selain tidak berpegang kepada Hadis Nabi SAW,” katanya.


Potongan 30% cukai taksiran kediaman di Putrajaya bawah RM300,000

0

BANGI, Khamis – Semua kediaman di Putrajaya yang berharga bawah RM300,000 diberikan potongan sebanyak 30 peratus dari jumlah cukai taksiran yang dikenakan.

Perdana Menteri, Datuk Seri Anwar Ibrahim berkata, persetujuan itu dibuat selepas mendengar rungutan dan pandangan daripada penduduk di kawasan berkenaan bahawa cukai taksiran yang dikenakan ke atas premis kediaman mereka agak tinggi berbanding kawasan sekitar.

“Pengurangan ini adalah selaras dengan hasrat Kerajaan Perpaduan untuk mengurangkan bebanan rakyat terutamanya yang melibatkan golongan M40 dan B40 yang memiliki kediaman mampu milik di Putrajaya,” katanya menerusi kenyataan, hari ini.

Artikel berkaitan

Peratus Keluar Mengundi Menggalakkan

Menteri Perdagangan Dalam Negeri dan Kos Sara Hidup meninggal dunia

GERRYMANDERING : Hasrat DAP Pecahkan Kawasan Dominasi Pengundi Melayu Bakal Tercapai?

Tajuddin dakwa Ahmad Maslan punca kemusnahan UMNO

Hentikan bantuan khas sekolah persendirian Cina, tidak patuhi Akta Pendidikan 1996 – Pakar

Jelasnya, potongan sebanyak 30 peratus itu diberikan kepada premis kediaman yang telah siap dibina pada 2017 sehingga kini melibatkan hampir 8,500 buah kediaman.

Tambah beliau, pengurangan cukai taksiran akan mula berkuat kuasa mulai 1 Januari depan sehingga penilaian semula dilaksanakan oleh Perbadanan Putrajaya.


Tragedi Batang Kali: 4 lagi mangsa ditemui, 3 masih hilang

0

BANGI, Khamis – Pasukan Operasi Mencari dan Menyelamat (SAR) menemui empat mayat mangsa tanah runtuh di tapak perkhemahan Father’s Organic Farm di Jalan Batang Kali-Genting Highland hari ini.

Dua daripada mangsa adalah lelaki dan wanita dewasa manakala dua kanak-kanak perempuan ditemui bermula jam 10.39 pagi.

“Pagi ini para petugas SAR berjaya menemui empat lagi mayat yang tertimbus dalam kejadian tanah runtuh Father’s Organic Farm,” kata Agensi Pengurusan Bencana Negara (Nadma) menerusi hantaran di Facebook hari ini.

Artikel berkaitan

Pengeluaran Telur Kurang

1.75 juta kenderaan dijangka memasuki ibu negara malam ini

UMNO dijangka kalah lebih teruk pada PRN

Polis kesan dua warga Singapura

Bukan persenda Menu Rahmah, hanya mahu nasi berkuah – Hanafiah

Bagaimanapun, masih belum dapat dipastikan sama ada keempat-empat mangsa itu mempunyai hubungan kekeluargaan.

Berikutan penemuan itu, kini angka korban tragedi pada awal pagi Jumaat lalu meningkat kepada 30 orang.

Polis Diraja Malaysia (PDRM) dan Jabatan Bomba dan Penyelamat Malaysia (JBPM) akan mengadakan sidang media berkenaan perkara itu tengah hari ini.


Tragedi Batang Kali: Jumlah rasmi mangsa terlibat 92, bukan 94

0

BANGI, Khamis – Angka sebenar mangsa tragedi tanah runtuh tapak perkhemahan di Father’s Organic Farm, Jalan Batang Kali-Gohtong di Jalan Batang Kali-Genting Highlands adalah 92 orang, bukan 94 seperti yang dilaporkan sebelum ini.

Ketua Polis Selangor, Datuk Arjunaidi Mohamed berkata, semakan mendapati berlaku pertindihan nama dalam buku pendaftaran tapak perkhemahan yang membawa kepada kekeliruan jumlah sebenar mangsa.

“Ia berdasarkan rekod daftar di pusat perkhemahan (Father’s Organic Farm) dan selepas kita buat semakan beberapa kali, termasuk maklumat daripada laporan polis oleh waris, kita rumuskan bahawa jumlah rasmi sebenarnya adalah 92 orang iaitu kurang dua orang daripada jumlah asal yang dilaporkan sebelum ini.

Artikel berkaitan

Isu telur : Wee Ka Siong gesa panggilan telefon diterima disiasat

Penunggang lawan arus itu `pembunuh’!

Polis Maut disyaki tembak diri sendiri

Zuraida Sedia Lepas Jawatan Kabinet

Tun Mahathir akan bertemu Annuar Musa, bincang bentuk kerjasama

“Setakat ini, yang ditemui meninggal dunia adalah seramai 30 orang, selamat (61) dan seorang lagi mangsa belum ditemui,” katanya pada sidang media di lokasi, hari ini.

Mengulas lanjut, Arjunaidi berkata, kekeliruan berhubung jumlah sebenar mangsa sudah dikesan sejak beberapa hari lalu, namun semakan demi semakan perlu dilakukan terlebih dahulu untuk kepastian.

Dalam pada itu, identiti seorang lagi mangsa yang belum ditemui itu sudah pun dikenal pasti dan operasi mencari dan menyelamat (SAR) akan diteruskan.

“Mangsa yang masih hilang adalah seorang kanak-kanak lelaki,” katanya namun enggan mengulas lanjut mengenai perkara itu.

Pada sidang media itu juga, Arjunaidi mengesahkan empat mayat mangsa yang ditemui di Sektor C (Riverside), pagi tadi adalah terdiri daripada satu keluarga.

Terdahulu, Ketua Polis Daerah Hulu Selangor, Superintendan Suffian Abdullah, memaklumkan empat mayat mangsa ditemui dalam satu gulungan khemah yang tertimbus dalam timbunan tanah.

Katanya, anggota pasukan mencari dan menyelamat (SAR) menemui petanda awal ketika pengorekan dibuat menggunakan jengkaut sebelum menemui mayat pada jam 11.04 pagi.

“Semasa proses mengeluarkan mayat, pasukan bomba menemui keempat-empat mangsa berbalut dalam satu khemah pada kedalaman tanah tujuh meter.

“Empat mayat itu terdiri daripada dua kanak-kanak, masing-masing seorang lelaki dan perempuan serta seorang lelaki dewasa dan seorang wanita dewasa,” katanya.

Sepanjang operasi SAR yang genap seminggu pada hari ini, seramai 30 mangsa ditemui dan disahkan meninggal dunia, manakala seorang lagi masih hilang.

Dalam tragedi 2.42 pagi Jumaat lalu, berlaku runtuhan tanah sepanjang hampir 300 meter dan setinggi 70 meter di tapak perkhemahan itu, yang terletak di Gohtong Jaya.


2 helikopter sedia ke lokasi banjir di Pantai Timur

0

BANGI, Jumaat – Jabatan Bomba dan Penyelamat Malaysia (JBPM) bersedia untuk menggerakkan dua helikopter milik mereka ke kawasan terputus hubungan akibat banjir di Pantai Timur.

Pengarah Bahagian Operasi JBPM, Datuk Nor Hisham Mohammad berkata, unit udara itu akan dikerahkan jika bantuan aset darat dan air menghadapi masalah untuk ke kawasan terjejas banjir seperti di Gua Musang di Kelantan yang terputus hubungan sejak empat hari lalu.

“Unit udara akan digerakkan ke kawasan itu bagi menghantar bekalan makanan kepada mangsa di lokasi,” katanya pada program Selamat Pagi Malaysia anjuran Radio Televisyen Malaysia di TV1 hari ini.

Nor Hisham berkata, bantuan seperti penggunaan lori muatan besar seberat 10 hingga 20 tan juga digunakan secara praktikal di kawasan bandar dalam menggerakkan mangsa banjir.

Artikel berkaitan

Mansuh pinjaman PTPTN hanya propaganda politik, jangan percaya lagi

PRN: Enam negeri masih kekal sepakat bubar DUN serentak

Blok pembangkang mahupun kerajaan akan disiasat jika terlibat rasuah

Demonstrasi Aman Peguam Malaysia Hal Kebebasan Badan Kehakiman

Pertukaran Kabinet tertakluk budi bicara PM

Dalam pada itu, Nor Hisham menasihatkan orang ramai mengelak berada di kawasan peranginan di negeri yang sedang menghadapi banjir.

“Kami tidak mahu insiden seperti kepala air berlaku di kawasan peranginan dan memohon orang ramai tangguhkan percutian ke negeri terjejas banjir,” katanya.

Beliau juga menasihatkan ibu bapa supaya mengawasi dan memantau anak-anak mereka yang berada di kawasan banjir bagi mengelak perkara yang tidak diingini berlaku. – Bernama


690 ‘bookie’ judi Piala Dunia 2002 ditahan

0

BANGI, Jumaat – Polis menumpaskan kegiatan perjudian bola sepak Piala Dunia 2022 di Qatar dengan penahanan 690 ‘bookie’ atau ‘punter’ menerusi serbuan di seluruh negara sejak 19 November lalu.

Setiausaha Polis Diraja Malaysia (PDRM), Datuk Noorsiah Mohd Saaduddin berkata, statistik Op Soga IX sehingga 21 Disember itu dijalankan hasil 530 serbuan.

“Selangor merekodkan jumlah tangkapan tertinggi iaitu seramai 179 orang diikuti Kuala Lumpur (142), Johor (59), Negeri Sembilan (57), Sarawak (54), Pulau Pinang (43), Sabah (41) dan Kedah (32).

Artikel berkaitan

349 Kertas Pencalonan Bagi 82 Kerusi Bertanding

MAINPP tuntut permohonan maaf penceramah bebas

Sindiket Kuota Umrah: SPRM tahan pengarah urusan agensi pelancongan

SPNB bina 500 RMR di Kelantan

Penubuhan pasukan khas D11 bantu banteras aktiviti pornografi kanak-kanak

“Bagi negeri lain adalah Melaka (27), Pahang (18), Perak (17), Terengganu (11), Perlis (6) serta Kelantan (4),” katanya dalam kenyataan hari ini.

Beliau berkata, polis telah merampas nilai had kredit dalam perisian berjumlah RM22.3 juta, dolar Hong Kong 382,995.60, wang tunai RM518,563 serta 500 dolar Singapura.

Katanya, turut dirampas antaranya 74 komputer, 47 komputer riba, empat tablet, telefon bimbit (817), mesin kira-kira (3), router (24), 120 helai keping kertas catitan disyaki pertaruhan serta 27 keping jadual perlawanan bola sepak Piala Dunia.


94 lokasi bencana dikenal pasti seluruh negara

0

BANGI, Jumaat – Kementerian Kerja Raya (KKR) mengenal pasti sebanyak 94 lokasi bencana berlaku seluruh negara setakat ini.

Menteri Kerja Raya, Datuk Seri Alexander Nanta Linggi berkata, daripada jumlah itu ia membabitkan 52 jalan negeri dan 42 jalan Persekutuan di lapan negeri iaitu Kelantan, Terengganu, Pahang, Kedah, Negeri Sembilan, Johor, Selangor dan Perak.

“Sebanyak 61 lokasi membabitkan banjir manakala cerun runtuh (19 lokasi), jalan runtuh (lima lokasi), jalan mendap (enam lokasi) dan jambatan rosak atau runtuh (tiga lokasi).

“Enam daerah masing-masing di Terengganu dan Kelantan mencatatkan kawasan yang paling banyak terjejas akibat bencana, diikuti masing-masing empat daerah di Pahang dan Negeri Sembilan, masing-masing dua daerah di Kedah dan Johor serta masing-masing satu daerah di Perak dan Selangor,” katanya.

Artikel berkaitan

Sivakumar perlu cuti sebagai menteri

Syukuri nikmat kebebasan beragama, ambil iktibar musibah di Palestin – Agong

Tidak Perlu Awalkan PRU – Penganalisis

Bunuh suami kekasih, tanam mayat selepas hubungan sulit terbongkar

Kedah umum cuti peristiwa 5 Februari sempena Thaipusam

Beliau berkata demikian kepada pemberita pada sidang media selepas mengadakan tinjauan di Jambatan Kusial di Tanah Merah, Kelantan hari ini susulan berlaku runtuhan dan hakisan tebing di bawah jambatan terbabit.

Namun, Nanta berkata, jumlah kerugian akibat bencana berkenaan belum diperoleh kerana pihaknya masih dalam proses mengumpul maklumat.

“Kita akan segera baik pulih di lokasi terjejas akibat bencana dengan memberi tumpuan di kawasan seperti Batang Kali, Selangor,” katanya.

Mengulas mengenai tinjauan beliau di Kelantan, Nanta berkata, pembaikan segera akan dilakukan di laluan Persekutuan FT003 di Seksyen 664.00 iaitu laluan Kota Bharu-Kuala Terengganu akibat ditenggelami air pada Ahad lalu melibatkan anggaran kos berjumlah RM850,000.

“Bagi struktur jambatan Kusial di Tanah Merah pula, ia tidak terjejas dan laluan jambatan dibuka kepada pengguna walaupun berlaku runtuhan dan hakisan tebing pada pile cap di bawah jambatan itu berikutan hujan lebat Ahad lalu di jalan Persekutuan FT004 Seksyen 281.50 Machang-Jeli.

“Namun begitu, pemantauan rapi serta pemeriksaan secara fizikal oleh pihak Jabatan Kerja Raya (JKR) dan konsesi tetap dilaksanakan dari semasa ke semasa bagi memastikan keselamatan pengguna,” katanya.

Katanya, orang ramai boleh menyalurkan aduan kepada Bilik Gerakan Bencana (BiGBen) yang berfungsi sebagai pusat sehenti bagi pengurusan maklumat kejadian bencana seperti banjir, cerun runtuh, jalan runtuh, jalan mendap dan jambatan rosak serta runtuh yang melibatkan jalan di bawah seliaan JKR seluruh negara. – Bernama


Ahmad Samsuri lawat mangsa banjir selepas 5 hari ke New Zealand

0

BANGI, Jumaat – Kerajaan negeri bersetuju menyalurkan bantuan khas sebanyak RM1,000 kepada setiap Ketua Isi Rumah (KIR) yang menjadi mangsa banjir.

Menteri Besar, Datuk Seri Dr Ahmad Samsuri Mokhtar berkata, bantuan khas kepada KIR yang berdaftar sebagai mangsa banjir disalurkan bagi meringankan bebanan mereka.

Kerajaan negeri juga bersetuju menyalurkan RM10,000 kepada ahli keluarga mangsa yang meninggal dunia disebabkan banjir.

Artikel berkaitan

Bekas setiausaha politik didakwa terima suapan lebih RM400,000

PAS umum tukar MB, TMB Kelantan lepas pilihan raya

Keganasan rumah tangga dominasi kes jenayah wanita dan kanak-kanak

Ahmad Zahid akan terkesan jika PN menang pilihan raya di enam negeri

Orang Ramai Dinasihat Ambil Langkah Berwaspada Elak Penyakit Berjangkit

“Bantuan lain termasuk membaiki kerosakan kediaman, membina rumah rosak dan lain-lain kerosakan infrastruktur akan dilaksanakan kerajaan selepas mendapat maklumat penuh dan penilaian kemusnahan,” katanya dalam kenyataan menerusi satu hantaran Facebook hari ini.

Terdahulu, Ahmad Samsuri yang menjadi mangsa kritikan netizen selepas ketiadaannya di lokasi banjir sejak Ahad lalu melawat dan menyantuni mangsa banjir di pusat pemindahan sementara (PPS) di Sekolah Kebangsaan (SK) Binjai, Chukai, Kemaman.

Turut mengiringi Ahmad Samsuri adalah Pengerusi Jawatankuasa Kebajikan, Pembangunan Wanita dan Keluarga, dan Perpaduan Nasional negeri, Hanafiah Mat.

Bagaimanapun, media arus perdana tidak dimaklumkan termasuk daripada Setiausaha Akhbar Menteri Besar dan Pejabat Menteri Besar mengenai lawatan Ahmad Samsuri.

Selepas menyantuni mangsa banjir, Ahmad Samsuri ke bilik gerakan bencana di pejabat Daerah Kemaman untuk mendengar taklimat pengurusan banjir disampaikan Pengerusi Bencana Daerah Kemaman, Ahmad Farhan Abdul Wahab.

Difahamkan,
 Ahmad Samsuri ke New Zealand
untuk menziarahi anaknya, Nabilah yang menerima ijazah sarjana di sebuah universiti di Auckland.

Bagaimanapun, berdasarkan catatan pada FB, Ahmad Samsuri hanya sempat mengucapkan tahniah kepada Nabilah dan memohon maaf kerana tidak sempat hadir majlis konvokesyen berkenaan.

Dalam pada itu, dalam kiriman FB itu juga menunjukkan Ahmad Samsuri sempat melawat dan membantu mangsa banjir sebelum berangkat ke New Zealand, Sabtu lalu.


Ahmad Zahid sindir MB Terengganu bercuti ke luar negara

0

BANGI, Sabtu – Semua pihak perlu bersedia untuk menghadapi banjir besar kerana dalam situasi seperti ini, keprihatinan pemimpin dituntut dan dinilai oleh rakyat.

Timbalan Perdana Menteri, Datuk Seri Ahmad Zahid Hamidi berkata, bercuti keluar negara bukan satu keputusan terbaik ketika rakyat yang memilih seseorang pemimpin itu ditimpa musibah.

Kenyataan yang dikeluarkan Presiden UMNO ini seakan-akan memberikan satu sindiran yang tajam kepada Menteri Besar Terengganu, Datuk Seri Dr Ahmad Samsuri Mokhtar yang dilaporkan bercuti ke New Zealand ketika rakyat di negeri tersebut ditimba bencana banjir besar baru-baru ini.

Artikel berkaitan

Banjir besar disebabkan pengaruh fenomena La Nina – Pakar

Fokus kukuh golongan wanita, bukan angkat budaya songsang

Pakar sokong RUU KPTM, cegah golongan muda terjebak vape dan rokok

Permohonan Irwan, Arul batal saman 1MDB ditolak

Tanpa Arahan Pm, Azam Baki Undur Diri Atau Berehat – Penganalisis

“Banjir boleh dijangka khususnya pada musim tengkujuh di Pantai Timur kerana perubahan monsun yang melibatkan faktor semula jadi dan geografi.

“Maka, mana-mana pihak perlu lebih bersedia menghadapinya. Bercuti ke luar negara misalnya bukanlah keputusan terbaik ketika rakyat yang memilihnya dahulu ditimpa musibah.

“Di sinilah keprihatinan pemimpin dituntut dan dinilai oleh rakyat,” katanya dalam satu hantaran di Facebook hari ini.

Ahmad Zahid yang juga Pengerusi Barisan Nasional (BN) berkata, manusia juga boleh menjadi faktor selepas ada kawasan yang tidak pernah dilanda banjir besar kini turut dilanda banjir.

Katanya, kerakusan pembalakan haram dan penerokaan hutan secara tidak terkawal mengakibatkan ekosistem terjejas teruk dan kawasan tadahan hujan juga kehilangan fungsi.

“Oleh itu, kesemua ini menuntut kesedaran untuk menstabilkan kembali ekosistem alam ini,: tambah beliau.

Ahmad Zahid menambah, Agensi Pengurusan Bencana Negara (NADMA) berada dalam keadaan bersiap siaga sepanjang tempoh 24 jam kerana mereka mempunyai kepakaran dan kelengkapan walaupun masih ada yang perlu ditambah baik.

Katanya, NADMA mendapat peruntukan tambahan berjumlah RM400 juga bagi kesiapsiagaan untuk menghadapi bencana banjir pada hujung tahun ini.

Terdahulu, Ahmad Samsuri memohon maaf ekoran tindakan beliau ke luar negara ketika Terengganu dilanda musibah banjir besar sejak Ahad lalu.

Beliau juga kesal tidak dapat bersama rakyat yang sedang menderita terutama sepanjang tempoh kritikal banjir besar iaitu pada Isnin hingga Rabu lalu.


Banjir gelombang kedua dijangka lebih buruk

0

BANGI, Sabtu – Pakar tidak menolak kemungkinan akan berlaku gelombang kedua banjir besar di seluruh negara ketika ini khususnya membabitkan kawasan kerap dilanda bencana itu.

Menurut Pakar Hidrologi dan Banjir Universiti Malaysia Terengganu (UMT), Dr Edlic Sathiamurthy, ia berdasarkan kajian tentang sejarah lepas yang menyaksikan negara pernah menghadapi dua kali gelombang tersebut.

Ujar beliau, sekiranya berlaku, situasi tempat yang dilanda bencana berkenaan akan lebih kritikal.

“Kadang-kadang, gelombang kedua itu boleh jadi lebih buruk jika jaraknya dengan gelombang pertama hampir, sebab pada waktu tersebut, paras air di sungai masih tinggi dan belum kembali ke tahap yang normal.

Artikel berkaitan

Jiao Zong wajar terima Bahasa Melayu sebagai identiti negara

Tuntutan Sulu: Cubaan laksana perintah survei bangunan milik Malaysia gagal

Kenaikan OPR beri kesan kepada golongan miskin – SPCAAM

3,464 beri respon positif projek PSI

Lapor Polis, Buat Siasatan – Musa Hassan

“Pada ketika itu juga, keadaan tanah dan empangan masih tepu dengan kuantiti air yang ditampung gelombang pertama.

“Jadi, tidak dapat menolak kemungkinan tentang berlakunya gelombang kedua nanti,” katanya dalam Program Sinar Live bertajuk ‘Banjir: Kenapa Macam tak bersedia?’ pada Jumaat.

Turut sama bergandingan sebagai panelis iaitu mangsa banjir Terengganu, Muhammad Syazli Sulaiman.

Sementara itu, Edlic menambah, kerajaan disarankan untuk menghasilkan satu aplikasi memaparkan informasi mengenai banjir dengan lebih terperinci yang boleh dicapai secara atas talian bagi memastikan orang ramai dapat bersiap sedia.

Jelas beliau, informasi tersebut merangkumkan kombinasi maklumat mengenai cuaca, paras air sungai semasa dan petunjuk tentang mana-mana jalan yang berisiko dilimpahi air ketika banjir.

“Contohnya, apabila saya gunakan aplikasi tersebut dan masukkan koordinat kediaman saya, saya boleh dapat mengenai maklumatnya sekali gus seperti keadaan hujan semasa, adakah ia akan berterusan, maklumat tentang paras air sungai di stesen berdekatan dan jangkaan banjir.

“Juga, maklumat lain seperti jalan mana yang berpotensi untuk dilimpahi air jika berlakunya banjir tersebut,” ujarnya.

Ulas Edlic, perkara tersebut sekali gus turut memudahkan agensi-agensi kerajaan yang terlibat dalam hal ehwal pengurusan banjir untuk membuat keputusan tepat bagi berhadapan dengan bencana tersebut. – Sinar Harian


Keputusan tuntutan MA63 pada 4 Januari

0

BANGI, Sabtu – Keputusan berhubung beberapa tuntutan Sabah dan Sarawak dalam Perjanjian Malaysia 1963 (MA63) akan diumumkan Perdana Menteri, Datuk Seri Anwar Ibrahim dalam mesyuarat kabinet, 4 Januari depan.

Timbalan Perdana Menteri, Datuk Seri Fadillah Yusof berkata, antara yang dijangka diputuskan ialah penurunan kuasa kepada agensi teknikal di Sabah dan Sarawak seperti Jabatan Kerja Raya (JKR) serta Jabatan Pengairan dan Saliran (JPS).

Fadillah berkata, beliau sudah memanggil Jawatankuasa Teknikal MA63 yang ketuai oleh Menteri di Jabatan Perdana Menteri (Sabah dan Sarawak), Datuk Armizan Mohd Ali bagi memperhalusi perkara terbabit termasuk perkara yang dirancang dan dipersetujui oleh kerajaan terdahulu.

Menurutnya, tiga perkara utama diberi perhatian kini ialah perkara yang sudah diselesaikan menerusi penurunan kuasa, perkara sudah dibincangkan dan sudah mendapat keputusan dasar serta perkara sedang dalam perbincangan tetapi belum mendapat keputusan dasar.

Artikel berkaitan

Cabul kemuliaan Ramadan, Israel dijangka serang lagi umat Islam Palestin

Muhyiddin Mungkin Tak Pertahan DUN Gambir

Jangan takutkan orang Melayu dengan gelombang hijau – Tun Mahathir

Dakwaan DAP Sokong Ideologi Komunis Tidak Akan Ditarik Balik – Hadi Awang

Barang Naik Harga, Sampai Bila?

Satu lagi perkara tambahan adalah di luar bidang MA63 tetapi diminta oleh Sabah dan Sarawak.

“Itu antara perkara yang diberi tumpuan dalam tempoh sebulan (tempoh yang diberikan Perdana Menteri untuk diselesaikan bermula 5 Disember lalu).

“Sehingga kini, apa yang saya lihat boleh dipersetujui antaranya ialah penyerahan sebahagian daripada kuasa kepada agensi teknikal, cuma jumlah akan diberi kuasa sedang dimuktamadkan walaupun Sabah dan Sarawak meminta keseluruhan kuasa itu,” katanya.

Beliau berkata demikian ketika ditemui selepas mengagihkan biskut kepada orang ramai sempena perayaan Krismas di sebuah restoran di Kuching, Sarawak hari ini.

Mengulas lanjut, Fadillah berkata, rundingan penurunan kuasa kepada agensi teknikal itu memerlukan masa kerana membabitkan banyak pihak termasuk dengan Kementerian Kewangan.

“Sebab itu kita (mencadangkan) akan buat secara interim dahulu kerana menerusinya sekurang-kurangnya ada bidang kuasa yang boleh diserahkan terus kepada JKR dan JPS di Sarawak serta Sabah,” katanya.

Fadillah yang juga Menteri Perladangan dan Komoditi berkata, pihaknya juga akan mendapatkan keputusan kabinet berhubung perkara sudah mendapat persetujuan secara dasar di peringkat Majlis MA63 yang lalu, dipengerusikan oleh Datuk Seri Ismail Sabri Yaakob.

Menurutnya lagi, keseluruhannya sebanyak tujuh perkara dasar yang sedang diusahakan untuk diselesaikan.

Bagaimanapun, ada perkara yang membabitkan pindaan perlembagaan yang tidak mungkin dapat diselesaikan dalam tempoh sebulan.

“Ada yang (dijamin) dapat diselesaikan dalam tempoh sebulan (seperti yang ditetapkan) dan ada yang kena tunggu sidang Parlimen untuk dibentangkan bagi mendapat kelulusan sebelum kita boleh dimuktamadkan kerana membabitkan pindaan perlembagaan,” katanya.

Mengenai perkara di luar MA63 yang turut dibincangkan jawatankuasa teknikal ketika ini, Fadillah berkata, ia juga akan diumumkan oleh Anwar 4 Januari nanti.

“Perdana Menteri akan umumkan nanti, kalau saya cakap sekarang, tiadalah kejutan,” katanya.


Pesara rugi RM128,037 diperdaya ‘pegawai’ mahkamah

0

BANGI, Sabtu – Seorang pesara mengalami kerugian sebanyak RM128,037 selepas terpedaya dengan penyamaran oleh ‘pegawai’ dari Mahkamah Pulau Pinang yang mendakwanya mempunyai saman tertunggak.

Ketua Polis Pahang, Datuk Seri Ramli Mohamed Yoosuf berkata, pada 14 Disember lepas, wanita berusia lingkungan 60-an itu telah menerima panggilan telefon daripada suspek yang memaklumkannya mempunyai saman mahkamah kerana tidak membayar tunggakan Touch N Go sebanyak RM11,800.

“Mangsa kemudiannya telah disambungkan kepada beberapa individu menyamar sebagai polis yang memberitahu dia mempunyai rekod kes jenayah dan memintanya untuk memindahkan wang bagi mengelakkan akaun dibekukan,” katanya dalam satu kenyataan hari ini.

Sejurus itu, mangsa telah membuat pemindahan wang secara berperingkat berjumlah RM128,037 ke dalam sebuah akaun sebelum menyedari wang dalam akaun itu telah berkurangan setelah semakan dibuat.

Artikel berkaitan

Rogol adik kandung remaja dihantar ke Henry Gurney

Muhyiddin saman Anwar kerana fitnah isu pelupusan hutang peneroka Felda

Pimpinan pusat PH, BN muktamadkan pembahagian kerusi DUN Selangor

PDRM siasat video tular dua lelaki hina Nabi – Saifuddin

Muhyiddin Mungkin Tak Pertahan DUN Gambir

Justeru, mangsa telah membuat laporan polis di Ibu Pejabat Polis Daerah Temerloh semalam dan kes disiasat mengikut Seksyen 420 Kanun Keseksaan kerana menipu.

Dalam pada itu, Ramli mengulangi nasihatnya supaya orang ramai sentiasa berwaspada dengan panggilan telefon daripada individu yang tidak dikenali dan membuat semakan terperinci terlebih dahulu sebelum bertindak. – Bernama


Tragedi Batang Kali: Mayat mangsa terakhir sudah ditemui

0

BANGI, Sabtu – Selepas sembilan hari mencari, mangsa terakhir tanah runtuh di tapak perkhemahan Father’s Organic Farm dipercayai sudah ditemui.

Media yang berkampung sejak awal pagi tadi terdengar suara-suara anggota yang terlibat dalam operasi ini menyebut ‘alhamdulillah’.

Ketika berita ini ditulis, difahamkan mayat kanak-kanak itu sedang dibawa naik dari lokasi.

Mayat mangsa terakhir itu ditemui jam 4.45 petang.

Artikel berkaitan

Kenyataan Setiausaha PAS Selangor Tidak Tepat

240 Pengembara VTL Udara Dari Singapura Tiba Di Malaysia

MAQIS sita 25 tan dada ayam Thailand dengan sijil halal diragui

Arah kiblat tersasar, JAKIM & Majlis Agama Negeri perlu keputusan bersama

Esok hari terbaik usul undi tidak percaya pada PM

Dalam cuaca terik, pasukan yang terlibat melakukan misi mencari tanpa henti sejak jam 7.30 pagi dengan bantuan 10 anjing pengesan dan sembilan jengkaut. Pada masa ini, trak polis yang dipercayai akan digunakan untuk membawa mayat terakhir ke Hospital Sungai Buloh sudah tiba di lokasi.

Setakat hari ini, tragedi runtuhan yang berlaku pada awal pagi 16 Disember lalu telah meragut 30 nyawa, manakala 61 selamat dengan berbaki seorang lagi masih hilang iaitu kanak-kanak lelaki.

Seramai 92 mangsa dilaporkan terlibat dalam kejadian berkenaan. – Malaysia Gazette


100 Rumah Di Sandakan Musnah Dipukul Air Pasang

0

BANGI, Ahad –
Kira-kira 100 rumah rosak akibat fenomena air pasang besar yang berlaku kira-kira jam 10 malam tadi menjejaskan lebih 300 penduduk yang tinggal di pesisir pantai di Kampung Forest, Sandakan, Sabah.

Susulan itu, penduduk di kawasan tersebut diminta mengosongkan rumah masing-masing sebelum jam 6 petang ini susulan jangkaan fenomena air pasang besar akan berlaku sekali lagi malam ini dan malam esok.

Ketua Polis Sandakan ACP Abdul Fuad Abdul Malek berkata, Jabatan Meteorologi juga telah mengeluarkan amaran hujan berterusan di kawasan sekitar hingga esok.

Saya telah meninjau beberapa tempat yang berisiko dan menasihatkan penduduk supaya berpindah ke rumah saudara mara atau ke pusat pemindahan sementara (PPS) yang akan dikenal pasti di kawasan masing-masing, – Ketua Polis Sandakan / ACP Abdul Fuad Abdul Malek

Selain Kampung Forest, Kampung Tinusa 2 di daerah itu juga mengalami air pasang dan ombak kuat malam tadi, namun tidak melibatkan kerosakan rumah, kata beliau kepada pemberita.

Artikel berkaitan

Keputusan hakim sokong permohonan, bangkitkan semula pengaruh Najib

PDRM pantau media sosial kumpulan dikaitkan dengan IS

Tiada tarikh luput pelaksanaan Menu Rahmah kepada peniaga

Kerusi DUN Batang Kali diisytihar kosong – Speaker DUN Selangor

Zahid akan lalui ‘prosesnya’ di mahkamah – Anwar

Memetik kenyataan Bernama, Angkatan Pertahanan Awam Malaysia (APM) Sandakan hari ini, sebanyak 29 keluarga melibatkan 162 orang termasuk 53 kanak-kanak dipindahkan ke pusat pemindahan sementara (PPS) di Sekolah Kebangsaan Sungai Anib 2.

Jumlah mangsa dijangka meningkat memandangkan proses pendaftaran masih dijalankan pagi ini.

Sementara itu, Ahli Parlimen Sandakan Vivian Wong berkata beliau akan berjumpa dengan Majlis Perbandaran Sandakan (MPS) bagi meminta unit Program Perumahan Rakyat (PPR) yang kosong untuk digunakan sebagai tempat tinggal sementara bagi mangsa berkenaan.

Katanya mangsa tidak mempunyai tempat tinggal dan PPS bukan solusi jangka masa panjang serta beliau difahamkan ada rumah PPR yang belum didiami boleh digunakan sementara mangsa mencari rumah lain.


LRA Sungai Semenyih beroperasi semula

0

BANGI, Ahad – Bacaan tahap kosong ton sebanyak tiga kali berturut-turut direkodkan di Loji Rawatan Air (LRA) Sungai Semenyih pagi tadi, sekali gus membolehkan loji itu beroperasi semula selepas dihenti tugas semalam akibat pencemaran bau.

Pengurusan Air Selangor Sdn Bhd (Air Selangor) dalam kenyataan berkata, pengoperasian semula ini membabitkan proses pembersihan dan rawatan air yang dijangka akan mengambil masa kira-kira 12 jam.

“Selepas proses pembersihan dan rawatan itu, bekalan air terawat yang bersih dan selamat akan mula diagihkan secara berperingkat kepada pengguna di kawasan terjejas akibat penutupan LRA berkenaan,” menurut satu kenyataan Air Selangor hari ini.

Setakat ini, 85 lori tangki air giat digerakkan bagi memberikan bantuan bekalan air kepada pengguna di kawasan terjejas.

Artikel berkaitan

Tidak Rasmi : Dr Akmal Salleh, Ketua Pemuda yang baharu

UMNO bakal lumpuh angkara Ahmad Zahid

Ahli MKT UMNO tawar diri bertanding jawatan Ketua Pemuda

Isma Melaka Sentiasa Bersiap Siaga Bantu Mangsa Banjir

Guna Akta ISA cegah rasuah dan penyelewengan – Ibrahim Ali

Bantuan bekalan air diberikan keutamaan kepada premis kritikal seperti hospital, klinik, pusat dialisis dan upacara pengebumian di sepanjang tempoh gangguan bekalan air tidak berjadual ini.


Relawan Muda ISMA Sumbang RM100,000 Bantu Mangsa Banjir Di Terengganu, Kelantan

0

BESUT, Ahad – Relawan Muda Ikatan Muslimin Malaysia (ISMA) dengan kerjasama Yayasan Ikhlas dan Komuniti Teknikal Islam Malaysia (KomTech) memperuntukan 100 ribu ringgit sumbangan khusus kepada mangsa banjir di Terengganu dan Kelantan.

Ketua Pegawai Operasi Pemuda ISMA, Mohd Soufi Annual berkata, seramai 100 Relawan Muda ISMA turun padang selama seminggu bagi membantu meringankan beban mangsa banjir di Pantai Timur dari segi sokongan emosi, kerja-kerja pembersihan dan kerja pendawaian elektrik.

“Kami daripada pemuda ISMA datang dengan tiga benda yang pertama kita bantu cuci rumah yang dah surut, kita datang dengan water jet, kita bawa tangki, kereta sorong, kita bersihkan rumah dengan bawa keluar barang-barang yang telah rosak dan kemudian kita cuci tempat yang berselut. Alhamdulillah kita buat betul-betul sampai licin rumah jadi banyak dah rumah yang kita bantu dekat Pasir Puteh dan Jerteh.”

– Ketua Pegawai Operasi Pemuda ISMA, Mohd Soufi Annual

Ketua Pegawai Operasi Pemuda ISMA, Mohd Soufi Annual

Beliau berkata demikian ketika menyampaikan bantuan di pusat pemindahan sementara (PPS) Kampung La, Besut hari ini.

Artikel berkaitan

Kerajaan ‘anugerah’ Deepak import telur dari India

PAS tak boikot Dominic, cuma kekurangan ahli

Tiga beradik didera dan dirantai pada kaki

Kesilapan Papan Tanda Masih Belum Diganti Baru

Pas Pahang bimbang DAP sokong pengusaha haram Musang King

Katanya, setakat ini hampir 50 rumah sudah dibersihkan sekitar kawasan Besut dan Pasir Mas.

Beliau turut menjangkakan akan membersihkan 50 buah rumah yang terjejas banjir di setiap daerah.

Relawan Muda ISMA sedang membersihkan salah sebuah rumah mangsa banjir

Menurut Soufi, pihaknya juga mengedarkan Kit Emosi serta ‘drawing tablet’ kepada kanak-kanak di PPS bagi membantu ibu bapa mengetahui dan menilai emosi serta kesihatan mental anak-anak mereka akibat banjir selain mengisi masa lapang di PPS.

“Kit emosi ini khas untuk kanak-kanak daripada sekolah rendah sampai ke tadika jadi yang ni kita beri dekat masjid kampung la, besut di mana kit emosi ni dia ada aktivitinya budak-budak akan dapat pensel, magic pen dengan tablet jadi mereka boleh buat aktiviti dalam ni jadi seronoklah terisi masa lapang mereka.” – Ketua Pegawai Operasi Pemuda ISMA, Mohd Soufi Annual

Kanak-kanak di PPS diberikan Kit Emosi serta ‘drawing tablet’ sebagai aktiviti mengisi masa lapang

Dalam perkembangan lain, pihaknya akan bekerjasama dengan KomTech untuk melakukan kerja-kerja pendawaian elektrik di rumah mangsa yang terjejas pada masa akan datang.

Jelasnya ia termasuk menukar suis, soket dan papan pengagihan elektrik yang dilakukan individu berkemahiran secara percuma.

Pihaknya juga mengalu-alukan penglibatan anak muda untuk membantu menjalankan misi ini yang dijangka berakhir pada Januari dan boleh hubungi di Facebook Relawan Muda ISMA.


Tragedi Batang Kali: Operasi SAR ditamatkan jam 12 tengah hari

0

BANGI, Ahad – Ketua Polis Negara, Tan Sri Acryl Sani Abdullah Sani mengumumkan misi mencari dan menyelamat (SAR) tragedi tanah runtuh di Father’s Organic Farm di Jalan Batang Kali-Genting Highlands ditutup secara rasmi pada jam 12 tengah hari ini.

Beliau berkata, misi itu ditamatkan selepas pasukan SAR merumuskan tiada lagi mangsa tragedi terbabit dilaporkan hilang atau belum ditemui, selaras Arahan 20 Majlis Keselamatan Negara (MKN).

Bagaimanapun, kerja teknikal di lokasi tanah runtuh itu akan diteruskan beberapa agensi berkaitan, antaranya Jabatan Kerja Raya (JKR), Jabatan Ukur dan Pemetaan (JUPEM), Jabatan Mineral dan Geosains (JMG) serta Majlis Perbandaran Hulu Selangor (MPHS).

“Saya ingin merakamkan penghargaan dan terima kasih kepada semua agensi terbabit, termasuk rakan media yang bertungkus-lumus sepanjang misi SAR ini. Saya sangat menghargai setiap pengorbanan dan kerjasama anda.

Artikel berkaitan

KPM tidak bercadang wujud silibus baharu berkaitan patriotisme

Kerajaan Perlu Tubuh Jawatankuasa Khas

Polis tunggu laporan perubatan budak dipercayai mangsa dera

Rayuan Akan Dikemukakan

Kerajaan Kelantan Sedia Beri Kerjasama Kepada SPRM

“Inilah satu-satunya operasi yang setiap agensi memainkan peranan sesuai Arahan 20 MKN dan tiada pertindanan tugas sepanjang misi, sekali gus menjadi rujukan bagi apa-apa kerjasama pengurusan bencana yang mungkin berlaku pada masa depan,” katanya pada sidang media di sini, hari ini.

Mayat mangsa terakhir tragedi tanah runtuh di tapak perkhemahan Father’s Organic Farm iaitu seorang kanak-kanak lelaki berusia 11 tahun ditemui petang semalam.

Difahamkan, mayat itu ditemui pasukan SAR di Sektor A (Hill View) yang menjadi tumpuan utama pencarian pada jam 4.53 petang.

Berdasarkan maklumat, 19 daripada 30 mayat mangsa sebelum ini ditemukan di Sektor A (Hill View), manakala 10 di Sektor C (Riverside) dan seorang di Sekstor B (Farm View).

Sementara itu, Acryl Sani mengakui faktor cuaca menjadi satu-satunya cabaran dihadapi petugas misi SAR berkenaan menyebabkan petugas berdepan risiko tinggi ketika bertugas.

Beliau juga mengakui tidak berdepan kesukaran menggerakkan sumber tenaga berikutan kerjasama erat pelbagai agensi, selain keperluan jentera turut mencukupi.

“Berdasarkan statistik, kita gunakan hampir 12 jentera berat daripada pihak swasta dan pelbagai agensi. Tuah masih di pihak kita.

“Justeru, kita perlu bersujud syukur dan membaca doa selamat kerana semua petugas SAR terselamat sepanjang menjalankan misi.

“Terima kasih juga kepada pertubuhan bukan kerajaan (NGO) yang teruja membantu, tetapi kali ini kami tidak dapat gunakan khidmat anda kerana risiko di lokasi kejadian, selain tidak mahu pihak tidak berkelengkapan atau berkemahiran menyertai misi ini,” katanya.

Ditanya sama ada pihaknya menerima sebarang aduan berhubung kutipan sumbangan palsu membabitkan tragedi terbabit, Acryl Sani bagaimanapun menjelaskan keadaan sedemikian tidak berlaku setakat ini.

Beliau antara lain meminta pihak berkaitan segera menyemak semula garis panduan aktiviti riadah di lokasi berisiko, termasuk di kawasan cerun dan berhampiran sungai bagi mengelak kejadian sama berulang.

Jumaat lalu, Agensi Pengurusan Bencana Negara (NADMA) mengeluarkan senarai 30 mangsa, termasuk 12 kanak-kanak, masing-masing enam perempuan berusia satu hingga 12 tahun yang maut akibat kejadian tanah runtuh, sekitar jam 2.30 pagi, 16 Disember lalu.


Tular Tikus Jamah Ayam, Restoran Ditutup 14 Hari – KKM

0

BANGI, Ahad – Kementerian Kesihatan (KKM) mengarahkan sebuah restoran di Pandan Indah, Kuala Lumpur ditutup selama 14 hari susulan tular video seekor tikus menjamah ayam goreng dalam pemanas makanan restoran berkenaan baru-baru ini.

Ketua Pengarah KKM, Tan Sri Dr Noor Hisham Abdullah berkata, tindakan dibuat selepas Bahagian Keselamatan dan Kualiti Makanan (BKKM) menjalankan siasatan berhubung video viral itu.

“Tindakan penutupan di bawah Seksyen 11, Akta Makanan 1983. Selain itu, sebanyak enam notis kompaun dikeluarkan di bawah Peraturan-Peraturan Kebersihan Makanan 2009 kerana gagal dalam beberapa aspek kawalan penyediaan makanan yang bersih dan selamat,” katanya menerusi satu kenyataan pada Ahad.

Dalam pada itu, KKM turut menyeru orang ramai terutama pengusaha dan pengendali makanan untuk menjalankan tanggungjawab bersama dalam memastikan aspek keselamatan makanan terjaga.

Artikel berkaitan

Penubuhan pasukan khas D11 bantu banteras aktiviti pornografi kanak-kanak

Mansuh kemasukan penjawat awam guna kelulusan PMR

Mahkamah arah Zuraida bayar RM10 juta kepada PKR

Hormati keputusan mahkamah tolak rayuan SIS Forum

Status empat Ahli Parlimen Sabah cetus tanda tanya

Terdahulu, tular satu video dimuat naik oleh pemilik akaun Twitter bernama Zoey Hanafiah yang memaparkan seekor tikus sedang menjamah ayam goreng dalam pemanas makanan sebuah restoran.

Depan mata sndiri, No More mkn mamak 😵 janjiii
pic.twitter.com/HxkhjFbZHY

— ig : zoeyhanafiah (@zoeyhanafiah)
December 22, 2022

Ia berlaku ketika dia sedang menjamu selera di restoran berkenaan.

Sementara itu, Noor Hisham dalam masa sama menegaskan pihaknya memandang serius isu kebersihan dan keselamatan makanan.

“Pengguna turut disarankan memilih premis makanan yang mempunyai logo BeSS (Bersih, Selamat dan Sihat) apabila membeli atau menjamu makan di luar rumah,” katanya.


Batik Air Kesal Penerbangan Tergendala, Beri Baucar Percuma

0

BANGI, Selasa – Syarikat penerbangan Batik Air yang sebelum ini dikenali sebagai Malindo Air, meluahkan rasa kesal susulan kelewatan penerbangan ke Kuching, Sarawak pada 22 Disember lalu.

Menerusi kenyataan hari ini, Batik Air berkata, pihaknya akan menghubungi semua penumpang terkesan bagi menyampaikan baucar istimewa secara percuma kepada mereka.

Mengakui kesal dengan kelewatan itu, syarikat penerbangan tambah murah berkenaan turut menyatakan akan memperbaiki kelemahan operasi dan melakukan penambahbaikan dalam penyampaian perkhidmatan.

Menurut jurucakap syarikat itu, penerbangan ke Kuching (Sarawak) dan Trichy, India dari Lapangan Terbang Antarabangsa Kuala Lumpur (KLIA) pada tarikh tersebut terganggu akibat cuaca buruk dan masalah teknikal pada pesawat.

Artikel berkaitan

Kuasa Peguam Negara, Pendakwa Raya akan diasingkan

Toleransi orang Melayu kepada kaum lain sangat tinggi

Ismail Sabri belum putuskan pertahan jawatan Naib Presiden UMNO

Salahuddin Ayub pula dituduh lantik adik-beradik

Tidak wajar halang MB Kedah hadir majlis Kerajaan Persekutuan – Samsuri

“Kelewatan ini menimbulkan banyak kesulitan kepada kebanyakan penumpang kami. Kami sudah mengambil langkah tambahan untuk memastikan operasi penerbangan kami berjalan lancar dan kejadian ini amat dikesali.

“Kami tidak berniat untuk menyebabkan kelewatan itu berpanjangan dan ingin meyakinkan orang ramai bahawa keadaan sudah diperbetul dan yakinlah bahawa operasi kami di terminal KLIA sudah kembali seperti biasa,” katanya.

Menurutnya, baucar makanan disediakan semasa kelewatan untuk penumpang terjejas, tetapi tidak dapat memberikan tempat penginapan kerana semua bilik hotel habis ditempah, dan tiada kedai makanan dibuka selepas tengah malam di terminal tersebut.

“Kami amat kesal dan memohon maaf kerana kelewatan itu menimbulkan banyak kesulitan kepada penumpang dan keluarga mereka,” katanya.

Ujarnya lagi, syarikat itu sedang menyiasat punca kejadian yang menyebabkan berlaku kelewatan ke atas dua penerbangan terbabit.

“Punca kejadian sedang disiasat dan kami akan melihat sebarang kelemahan operasi untuk penambahbaikan berterusan dalam penyampaian perkhidmatan pelanggan kami.

“Sebagai maklum balas, Batik Air akan menghubungi semua penumpang yang terjejas untuk memberikan mereka baucar percuma khas,” katanya, lapor Getaran.

Semalam, Anthony Loke memaklumkan, Malindo Air akan menghubungi semua penumpang yang terjejas untuk memohon maaf atas kesulitan baru-baru ini.

Salam Saudara Firdaus, saya dah hubungi pengurusan
@malindoair
 ..mereka akan hubungi semua penumpang yang terjejas untuk memohon maaf dan mengambil tanggungjawab.
https://t.co/YqzWlJEgvT

— Loke Siew Fook (@anthonyloke)
December 26, 2022

Menurut beliau, perkara itu dimaklumkan syarikat penerbangan terbabit selepas dihubunginya.

YB
@anthonyloke
 please do somethinglah to Malaysia punya airline operator.
@malindoair
 tak ada hati perut ker nak maklum kan kepada pelanggan hantar blanket atau neck pillow at least. Delayed dari jam 11 ke 6 pagi dalam airport sejuk macam ni? Tolonglah  elok sikit.
pic.twitter.com/uRv1i8bgWG

— Mohd Firdaus Jailan (@firdausjailan)
December 22, 2022

Terdahulu, seorang pengguna Twitter @firdausjailan menggesa Anthony Loke melakukan tindakan segera terhadap pihak pengurusan Malindo Air di atas sikap lepas tangan mereka terhadap penumpang yang ‘tersidai’ lama di lapangan terbang gara-gara penerbangan ditangguhkan.


Kes Covid-19 Melonjak Di China, Rakyat Tidak Perlu Bimbang

0

BANGI, Selasa
 –
Rakyat Malaysia tidak perlu bimbang dengan peningkatan jumlah jangkitan kes Covid-19 yang melanda di China ketika ini.

Pakar Epidemiologi Universiti Putra Malaysia (UPM), Prof Madya Dr Malina Osman berkata ini kerana China mengamalkan dasar sifar Covid yang berbeza dengan polisi diamalkan di Malaysia.

Jelasnya, peningkatan jumlah jangkitan kes Covid-19 yang melanda di China itu juga tidak memberikan kebimbangan ketara terhadap epidemiologi sehingga menyebabkan perintah kawalan pergerakan (PKP) dilaksanakan.

Artikel berkaitan

Semak Semula Perkara 152, Pinda Akta DBP Bukan Setakat Penguatkuasaan

Semak Semula Kebenaran Perjalanan Ke Negara Lain

Tiga Kluster Pendidikan Baharu Dikesan Di Kedah

Penyatuan Ummah Penting Dalam Mendepani Pilihan Raya

2 pengurus PetroSaudi didakwa di Switzerland berhubung skandal 1MBD

China mengamalkan polisi sifar kes yang berbeza dengan sistem Malaysia dan k
alau kita lihat dari segi beban epidemiologi ia tidak memberikan satu kebimbangan yang ketara sehingga menyebabkan perlu membuat perintah kawalan pergerakan (PKP ) atau pun kawalan pergerakan begitu ketat
.

Pakar Epidemiologi Universiti Putra Malaysia (UPM) / Prof Madya Dr Malina Osman

Beliau berkata demikian kepada TV Pertiwi selepas diminta mengulas mengenai peningkatan jangkitan kes Covid-19 di China.

Tambah Dr Malina, perkara ini tidak menjadi isu besar susulan peranan Kementerian Kesihatan Malaysia (KKM) yang memberikan vaksinasi dan dos penggalak kepada rakyat dan dalam masa sama tidak berlaku sebarang ancaman kepada negara walaupun telah memasuki fasa endemik sejak 1 April lalu.

Bagaimanapun, beliau berkata walaupun jumlah jangkitan kes Covid-19 di Malaysia adalah terkawal namun rakyat harus diingatkan untuk sentiasa berjaga-jaga untuk memakai pelitup muka di tempat sesak dan menjalani kuarantin kendiri sekiranya bergejala.

Sementara itu, Dr Malina turut berpendapat tindakan dilakukan oleh KKM ketika ini adalah bertepatan seperti garis panduan yang disarankan oleh pertubuhan kesihatan sedunia (WHO) dan sentiasa bersiap sedia dalam menghadapi sebarang kemungkinan.


Mansuh Hukuman Mati Mandatori?  Ambil Kira Pandangan Rakyat, Jangan Ikut Telunjuk Ala Barat

0

BANGI, Selasa –
Hukuman mati mandatori yang bakal dibentangkan pada Februari tahun hadapan sepatutnya dinilai semula agar mematuhi nilai tertentu masyarakat yang dapat dijadikan teladan.

Pengerusi Gabungan Pertubuhan-Pertubuhan Masyarakat Sivil Malaysia bagi Proses Semakan Berkala Sejagat (MACSA), Lukman Sheriff Alias
 berkata, tinjauan pendapat oleh masyarakat perlu diambil kira supaya hukuman tersebut dijalankan dengan adil.

Pengerusi Gabungan Pertubuhan-Pertubuhan Masyarakat Sivil Malaysia bagi Proses Semakan Berkala Sejagat (MACSA), Lukman Sheriff Alias

Malah katanya tidak semua kesalahan yang membawa kepada hukuman mati mandatori boleh dimansuhkan sama sekali dan perlu mengikut telunjuk  ala Barat dan meminggirkan nilai budaya negara ini yang mempunyai nilainya sendiri.

Artikel berkaitan

BNM kekalkan OPR 2.75 peratus

Mungkin ada rakyat Malaysia jadi tali barut – Azalina

Tajaan JPA bidang perubatan, pergigian dan farmasi diteruskan

Polis rakam keterangan 3 individu kes curi wang BAP RM109,000

Pembaikan Jambatan, Cerun Bukit Dan Jalan Raya Di Sungai Lui

Menurut Lukman pandangan masyarakat perlu diambilkira berikutan kesesuaian dengan kehendak dan kemahuan nilai dan budaya masyarakat tersebut.

“Saya mempunyai pandangan bahawa sesetengah mandatori boleh dimansuhkan tetapi bagi saya sesetengah hukuman mati mandatori patut tidak dimansuhkan kerana ia satu kesalahan yang serius, henious crime lah, yang mana masyarakat mempunyai nilai tertentu untuk menjadi teladan untuk masyarakat itu sendiri. Dalam 2-3 kesalahan kita patut meninjau pendapat dan pendirian masyarakat apakah masyarakat mahu hukuman mandatori itu dimansuhkan atau tidak supaya bersesuaian dengan kehendak dan kemahuan nilai dan budaya masyarakat tersebut. Sebab itu saya tidak bersetuju sekiranya ia dimansuhkan secara keseluruhan.”

Beliau menerusi satu temu bual eksklusif bersama TV Pertiwi berkata hukuman mati dijalankan sekiranya seseorang melakukan pembunuhan dan disabitkan kesalahan, termasuk merancang dengan niat dan melakukan pembunuhan akan dijatuhkan hukuman mati mandatori.

Tambah beliau, sekiranya ingin merubah undang-undang kepada hukuman mati discretionary, peninjauan kepada masyarakat seharusnya dilakukan dari segi soal selidik dan bukannya terus tunduk kepada nilai nilai di Barat yang  menolak hukuman mati.

Hal ini dapat menentukan sama ada masyarakat menginginkan hukuman tersebut dikekalkan atau tidak.

“Saya rasa ini nilai-nilai baharu dari Barat, yang mana cuba menjadikannya satu dunia supaya menolak
capital punishment
 hukuman mati,  pada asalnya mereka mahu , kumpulan belah kiri liberal mahukan penghapusan lagsung hukuman mati, tapi dalam Malaysia masih mahu hukuman mati maka apa yang terjadi merubah hukuman mandatori kepada hukuman discretionary ataupun hukuman mati. Hakim mempunyai budi bicara untuk meletakkan atau tidak meletakkan hukuman mati mengikut sabit kesalahan.”

Dalam pada itu, belau turut mengatakan bahawa pemansuhan Akta ini seakan sama dengan perundangan di negara Eropah yang menetapkan tiada hukuman mati di United Kingdom, yang tidak perlu diikuti kerana Malaysia mempunyai nilai budaya sendiri.

Lukman turut mencadangkan sekiranya hukuman mati mandatori tidak dimansuhkan, hukuman sedia ada perlu dikekalkan.

Tegasnya, pandangan masyarakat seharusnya didengari terlebih dahulu mengenai apa kemahuan mereka dari segi teladan yang mahu ditunjukkan supaya hukuman yang dijalankan menjadi sesuatu yang adil kepada mereka.

ENDS/


Mudarat lebih besar jika BN bersama PN – Ahmad Zahid

0

BANGI, Rabu – Keputusan Barisan Nasional (BN) untuk bekerjasama dengan Pakatan Harapan (PH) bagi menubuhkan kerajaan persekutuan selepas Pilihan Raya Umum ke-15 (PRU15) dan bukannya dengan Perikatan Nasional (PN) seperti penggal lalu adalah kerana kerjasama dengan PN akan membawa lebih banyak mudarat

Pengerusi BN, Ahmad Zahid Hamidi berkata, BN membuat analisis berkenaan gabungan politik mana yang akan membawa paling kurang mudarat kepada BN dalam jangka panjang.

“Kami buat analisis, bukan sahaja sekarang tapi untuk jangka sederhana dan panjang. Mudarat mana yang kurang, yang boleh terus relevankan UMNO.

“Majlis Tertinggi (MT) UMNO putuskan lebih banyak mudarat dengan PN.

Artikel berkaitan

Jana Wibawa: SPRM cari ‘Datuk Roy’ bantu siasatan

2 Marsyal Termasuk ‘Datuk’ Serah Diri

64 jemaah hidap jangkitan paru-paru akibat cuaca panas

Dasar dan perancangan KPM seolah terpisah dari realiti

MOTAC Giat Semarakkan Aktiviti Pelancongan, Seni dan Budaya Tahun Ini

“Mereka bertanding di kawasan sama yang kami bertanding, di kawasan Malayu, yang ada kelompok Melayu. Kita berperang di gelanggang yang sama,” katanya dalam wawancara yang disiarkan secara langsung di saluran
Youtube NRChannel
 malam tadi.

Justeru, UMNO memilih untuk berpihak kepada PH kerana ia akan menjamin survival politik parti itu dan BN.

“Bersama PH, (UMNO ada) potensi besar untuk menang semula kawasan yang dulu (dapat) kurang undi. Kita boleh gali semula potensinya,” katanya.

Tanpa menyebut sebarang nama secara khusus, Ahmad Zahid mendedahkan ada dua ahli MT yang tidak setuju dengan kerjasama bersama PH.

“Tak lebih dua orang (anggota MT) yang tak setuju.

“Adakah ini tidak demokratik? Adakah saya guna kuasa autokratik ataupun saya seorang diktator yang buat keputusan sendiri? Saya jaga kepentingan parti,” katanya sambil menambah walaupun ada perbezaan pandangan, semua perlu akur apabila MT sudah mencapai keputusan muktamad.

Ahmad Zahid sebelum ini berdepan bantahan dalam BN kerana didakwa mengambil keputusan menyokong Pengerusi PH, Anwar Ibrahim bertentangan dengan keputusan gabungan parti  itu.

Pemimpin MCA dan MIC juga menggesa Ahmad Zahid meletakkan jawatan sebagai Pengerusi BN.

Semalam, Ahmad Zahid berkata, beliau telah memaafkan pemimpin tersebut dan faham mereka berdepan tekanan dalaman yang hebat.

Timbalan Perdana Menteri itu juga berkata, beliau telah memaafkan 10 Ahli Parlimen UMNO yang dikatakan menyokong Pengerusi PN, Tan Sri Muhyiddin Yassin untuk menjadi Perdana Menteri.

“Jangan dikenang peristiwa yang sudah berlalu. Mari kita
move on
.

“Bentuk gagasan baharu, perkukuhkan parti, siap siagakan parti untuk hadapi landskap politik baharu. Ketepikan perbezaan antara kita,” katanya.

Mengulas rasa tidak senang beberapa pihak terhadap kerjasama UMNO dengan DAP dalam kerajaan, Ahmad Zahid berkata, kemarahan itu patut dihalakan kepada bekas Perdana Menteri, Tun Dr Mahathir Mohamad.

Menurut Ahmad Zahid, Mahathir patut dipersalahkan kerana ‘mendoktrin’ selama 22 tahun dan memberi ‘gambaran yang sangat negatif’ terhadap DAP.


National Task Force bubar, Op Benteng ditamatkan

0

BANGI, Rabu – Selepas dua tahun tujuh bulan dan 25 hari mencurahkan khidmat bakti menjaga keselamatan daripada ancaman luar di sempadan negara, National Task Force (NTF) akhirnya dibubarkan berkuat kuasa pada 31 Disember ini.

Dengan pembubaran itu, maka berakhirnya pelaksanaan Operasi Benteng (Op Benteng)  yang dianggotai 18 agensi keselamatan dan penguatkuasaan sejak tahun 2020 bagi mengekang penularan Covid-19 sepanjang tempoh Perintah Kawalan Pergerakan sehingga memasuki Fasa Endemik Covid-19 1 April 2022 yang kini sudah terkawal.

Panglima Angkatan Tentera, Tan Sri Affendi Buang mengumumkan pembubaran secara rasmi NTF dalam satu majlis di Kuala Lumpur hari ini.

Artikel berkaitan

KKM Saran Hadir Janji Temu Dos Penggalak

Dilabel zoo, Timbalan Speaker tegur Ahli Parlimen jaga kelakuan

‘Long Tiger’ Bolos Dari Lokap Mahkamah Tangkak

Fatwa tidak bercanggah dengan konsep Bangsa Johor – Sultan Ibrahim

Pemimpin Perlu Main Peranan Tahu Skop Kerja – BERJASA

Op Benteng melalui kuasa Akta 342 iaitu Pencegahan dan Pengawalan Penyakit Berjangkit 1988 telah digerakkan oleh NTF bagi membanteras kemasukan Pendatang Asing Tanpa Izin (PATI) ke dalam negara serta mengekang penyebaran wabak Covid-19.

Sepanjang pelaksanaan Op Benteng, sejak Mei 2020 hingga 26 Disember 2022, seramai 7,490 tangkapan dibuat membabitkan 1,444 orang tekong, 23, 894 PATI dan 1,377 orang dalam tempoh sama serta rampasan sebanyak RM1.10 bilion berjaya dikumpulkan.

“Namun, setelah dua tahun, tujuh bulan dan 25 hari menyumbang kejayaan demi kejayaan, kita harus menerima hakikat organisasi bersepadu yang merangkumi pelbagai agensi in perlu dibubarkan.

“Pembubaran NTF telah diarahkan melalui Sidang Majlis Keselamatan Negara bilangan 2 tahun 2022 setelah mengambilkira situasi pandemik Covid-19 negara dan dunia yang semakin terkawal dan lebih utamanya bagi mempertingkatkan keberkesanan tadbir urus keraiaan ke arah yang lebih mampan.

“Apa jua keputusannya, saya amat berpuas hati dengan segala usaha kawal selia dan pengurusan NTF serta pelaksanaan OP Benteng dan percaya bahawa kita semua telah menggembleng seluruh tenaga melakukan yang terbaik untuknya,” katanya pada Majlis Penghargaan Perkhidmatan Operasi Benteng 2020-2022 sempena Pembubaran NTF di Auditorium Wisma Pertahanan hari ini.

Turut hadirKetua Polis Negara, Tan Sri Acryl Sani Abdullah Sani; Ketua Pengarah Imigresen, Datuk Seri Khairul Dzaimee Mohd Daud dan Ketua Pengarah Agensi Penguatkuasaan Maritim Malaysia, Datuk Mohd Zubil Mat Som.

Tambah Affendi, organisasi bersepadu pelbagai agensi yang julung kali diwujudkan ini berjaya membuktikan keberkesanannya dengan sangat signifikan dan relevan sekali dan pengalaman serta pemerhatian yang amat berharga dalam menyelaras kesemua 18 agensi keselamatan serta penguatkuasaan kerajaan yang bernaung di bawah NTF.

Menurut Affendi, pembentukan NTF bukan suatu tugas yang mudah kerana setiap agensi mempunyai keutamaan strategik tersendiri selain amalan tugas berbeza-beza termasuklah kekangan sumber manusia serta peralatan bersesuaian untuk ditugaskan di lapangan.

Namun, berkat kebijaksanaan barisan kepimpinan serta komitmen tinggi oleh segenap lapisan warga di setiap agensi, segala kekangan dalam penguatkuasaan diatasi secara berkesan.

Beliau memberitahu, setiap warga telah menunjukkan tekad yang tinggi selain bertolak ansur bagi mencari titik penyatuan sehingga membolehkan kelancaran organisasi NTF dan Op Benteng dilaksanakan.

“Pada masa sama, kejayaan penyatuan kesemua 18 agensi ini bukan hanya dikecapi oleh NTF malah ia memperlihatkan kepada rakyat kerajaan serius terhadap mengekang pencerobohan kemasukan PATI ke dalam negara.

“Konsistensi di dalam setiap aktiviti pengusiran, tangkapan dan rampasan melalui Op Benteng telah memberi impak positif sehingga dapat mewujudkan kepercayaan sekali gus mengundang rakyat untuk bersama-sama secara sukarela, menjadi mata dan telinga di dalam setiap kejayaan Op Benteng secara keseluruhannya.

“Oleh yang demikian, apa yang boleh saya katakan di sini adalah arahan untuk mewujudkan NTF merupakan suatu tindakan yang tepat oleh kerajaan kerana ia bukan sahaja berjaya memperkasakan kawalan sempadan dan maritim negara malah lebih penting mengajar kita pendekatan
whole of government and whole of society (WoGoS)
 merupakan formula terbaik dalam memastikan pemeliharaan kesejahteraan dan keselamatan nasional secara menyeluruh,” ujarnya.

Menurutnya, semua pihak harus akur bahawa NTF akan dibubarkan dan selepas itu, agenda pemerkasaan kawalan sempadan negara akan diteruskan melalui mekanisme sedia ada di bawah kerangka Majlis Keselamatan Negara.


SOSMA : Kaji Semula Bukan Hapuskan, Saya Tidak Setuju – Musa Hasan

0

BANGI, Selasa –  Sebarang cadangan untuk mengkaji semula peruntukan dalam Akta Kesalahan Keselamatan (Langkah-Langkah Khas) 2012 (SOSMA) untuk penambahbaikannya adalah disokong.

Bagaimanapun menurut bekas ketua polis negara, Tan Sri Musa Hassan, beliau akan membantah  sekiranya undang-undang peruntukan mengikut akta berkenaan cuba untuk dihapuskan.

Jelas beliau yang juga Presiden Pertubuhan Keprihatinan Jenayah Komuniti Malaysia (MCCC), SOSMA masih diperlukan untuk menjaga keselamatan negara daripada jenayah keganasan yang digerakkan secara berkumpulan dan individu.

TAN SRI MUSA HASAN /  Presiden Pertubuhan Keprihatinan Jenayah Komuniti Malaysia (MCCC)

Tambah beliau,  Amerika Syarikat juga mempunyai undang-undang seumpama SOSMA, dan polis di negara  berkenaan boleh menahan sesiapa  di mana-mana negara jadi mengapa perlu di Malaysia akta seumpamanya hendak dilupuskan.

Artikel berkaitan

Pemimpin Jangan Berlakon Bantu Rakyat

Selesaikan masalah umat Islam dengan adil, secepat mungkin – Agong

Melayu Islam Subahat Jual Arak?

SPRM badan bebas, tiada keperluan maklum siasatan kepada Ketua Hakim Negara

MB Perak dakwa videonya mengenai Tanah Rizab Melayu dimanipulasi

“SOSMA ini adalah undang-undang berkaitan dengan keselamatan negara dan selalunya tadi kumpulan orang ni ramai. Jadi, apabila kumpulan tadi ramai maka polis memerlukan masa yang lama untuk menyiasat mereka. Selalunya mereka ni ada ketua, ada financial dia, ada orang-orang bawah dia menjalankan tugas tersebut. Untuk melumpuhkan  kumpulan tersebut the police need time, polis perlukan masa yang panjang untuk menyiasat. Itu sebab dalam undang-undang tersebut, undang-undang tadi beri kuasa pihak polis boleh menahan 28 hari untuk siasatan dijalankan. Selepas 28 hari tadi, pihak polis akan dituduhkan di mahkamah.” –   TAN SRI MUSA HASAN /  Presiden Pertubuhan Keprihatinan Jenayah Komuniti Malaysia (MCCC)

Tambah Tan Sri Musa, kajian semula itu perlu dilakukan untuk memperbaiki lagi undang-undang berkenaan, namun jika ada usaha ke arah melupuskannya beliau sama sekali tidak bersetuju.

“ Review itu perlu kita buat untuk memperbaiki lagi undang-undang tersebut kalau kita hendak. Bukan review untuk dilupuskan, ya,  review untuk dilupuskan kita tidak ada undang-undang yang menjaga keselamatan negara lah. Ya, kita perlukan undang-undang ini, di Amerika pun ada akata tahan mana-mana orang di mana-mana negara. So, pasal apa kita tak boleh jaga negara kita sendiri dengan undang-undang tersebut? Review can but bukan untuk dilupuskan, untuk diperbaiki kan saya setuju.”       – TAN SRI MUSA HASAN /  Presiden Pertubuhan Keprihatinan Jenayah Komuniti Malaysia (MCCC)

Beliau terdahulu  melancarkan Pusat Pengumpulan Bantuan Banjir, di Dewan Masjid Al- Mukhlisin, Alam Damai,di ibu negara pagi tadi.

40 buah kenderaan digerak untuk agih bantuan banjir ke Pantai Timur. Presiden Pertubuhan Keprihatinan Jenayah Komuniti Malaysia (MCCC) Tan Sri Musa Hassan bersama Persatuan Kemanusiaan Masyarakat Antarabangsa Malaysia (MHO)

Mengulas lanjut beliau berkata, kuasa polis untuk menahan tertuduh selama 28 hari merupakan peruntukan dalam SOSMA yang wajar dikekalkan kerana tempoh berkenaan akan digunakan oleh pihak berkuasa itu untuk menjalankan siasatan.

Sebelum ini media melaporkan , Timbalan Menteri di Jabatan Perdana Menteri (Undang-undang dan Reformasi Institusi), Ramkarpal Singh dan Menteri Dalam Negeri, Datuk Seri Saifuddin Nasution Ismail dilaporkan bersetuju supaya peruntukan dalam SOSMA dikaji semula berikutan terdapat pelbagai aspek dalam peruntukan tersebut menerima kritikan terutama dalam isu mengehadkan pemberian jaminan.

Saifuddin sebelum ini dilaporkan memberi bayangan akta berkenaan tidak akan disemak kembali dan menyatakan individu yang ditahan boleh mengambil khidmat peguam sekiranya dihadapkan ke mahkamah.

Bagaimanapun, kemudiannya Timbalan Pengerusi DAP, Gobind Singh Deo meminta Menteri Dalam Negeri itu mempertimbangkan keputusan tersebut kerana ia bertentangan pendirian Pakatan Harapan (PH) yang tidak bersetuju dengan mekanisme dalam akta berkenaan.

ENDS


Subsidi bersasar atasi masalah ketirisan dan bekalan

0

BANGI, Rabu – Masalah  kekurangan bekalan bersubsidi dapat diselesaikan jika kerajaan berjaya menangani isu ketirisan yang berlaku.

Pengarah Urusan Mydin, Datuk Wira Dr Ameer Ali Mydin berkata, kerajaan perlu mempertimbangkan semula bentuk pemberian subsidi barang makanan seperti minyak masak kepada rakyat.

Ameer Ali berkata, peruntukan subsidi minyak masak sebanyak RM4 bilion yang diumumkan bekas Perdana Menteri, Datuk Seri Ismail Sabri Yaakob pada Jun lalu perlu ditarik semula.

Artikel berkaitan

24 PUSAT PENGUNDIAN AWAL AKAN DIBUKA – SPR

Nasib 89 keluarga terbabit laluan ECRL akan dibela – MB Selangor

Buat hantaran sensitiviti kaum, pemilik Crackhouse didenda RM8,000

Belanjawan 2023: Tiada GST tetapi barangan mewah akan dicukai

Wanita warga Thailand antara tujuh individu khayal ditahan Kastam

Ia susulan masalah kekurangan bekalan selepas berlaku ketirisan yang disebabkan oleh penyeludupan dan ia secara tidak langsung memberi manfaat kepada negara luar serta pihak tidak bertanggungjawab.

“Kalau barang itu mahal sangat untuk golongan B40, kita bagi subsidi. Kerajaan memang bagi bantuan, mereka keluarkan subsidi, kerajaan bagi 1.8 bilion, kemudian 4 bilion tapi minyak masak paket sampai sekarang tidak cukup sebab ada ketirisan.

“Hantarlah berapa banyak masih ada ketirisan sebab kita adalah sendiket di Indonesia dan Thailand. Semua boleh keluar sempadan, jadi sebetulnya kita bagi subsidi kepada rakyat negara asing,” kata beliau pada program Dimensi : Kerajaan Belum Jumpa Cara Turunkan Harga Barang anjuran TV Pertiwi pagi tadi.

Ameer Ali berkata, penjualan barangan bersubsidi seperti minyak masak pada harga tanpa subsidi dapat menangani masalah ketirisan sekaligus mengelakkan penyeludupan ke negara jiran serta digunakan golongan industri dan peniaga.

Tambah beliau, bentuk pemberian subsidi itu perlu dikaji semula serta diberikan secara terus dan bersasar kepada rakyat yang berkelayakan.

Sebagai rekod, pada Ahad lepas, media melaporkan lebih 1,220 premis di seluruh negara menghadapi masalah kekurangan bekalan makanan membabitkan telur ayam, minyak masak paket dan tepung gandum.